Kenapa lama sangat UM selesaikan isu UMANY?

BANGI, 14 Rabiulakhir 1442H, Isnin – Kes membabitkan kenyataan berbaur hasutan yang dibuat oleh Persatuan Pemuda Baru Universiti Malaya (UMANY) mengenai peranan Yang di-Pertuan Agong, Sultan Abdullah Sultan Ahmad Shah sudah berlanjutan selama sebulan.

Namun, sehingga hari ini masih lagi tiada tindakan atau perkembangan semasa hasil kenyataan yang telah dikeluarkan oleh pihak Universiti Malaya (UM).

Walhal, sudah banyak laporan polis telah pun dibuat dan pihak pengurusan UM juga telah mengeluarkan satu kenyataan untuk melakukan siasatan pada 1 November lepas, tegas Kelab Mahasiswa BERJASA (WIBAWA).

“Mengapa isu mudah mengambil masa yang sangat lama untuk pengurusan UM selesaikan?

“Adakah sekadar permohonan maaf dan mereka telah terlepas daripada tindakan disiplin seperti tiada apa-apa yang berlaku?,” katanya dalam satu kenyataan, hari ini.

1 November lalu, UM berkata, pihaknya akan menjalankan siasatan berhubung hantaran di Facebook bertajuk ‘Yang Dipertuan Agong Tidak Sepatutnya Campur Tangan Dalam Hal Ehwal Negara’ yang dimuat naik oleh UMANY.

UM berkata, siasatan lanjut akan dijalankan dengan segera dan pengumuman berkaitan isu berkenaan akan dimuat dari semasa ke semasa.

Sementara itu, WIBAWA berkata, persatuan ‘tercemar’ itu masih berpotensi untuk mengulangi tindakan berunsur fitnah dan hasutan jika tidak dibubarkan oleh UM.

“Jadi, persoalan WIBAWA kepada pihak pengurusan UM, apa khabar siasatan tersebut?

“Yang menanti khabar, WIBAWA,” katanya.


761,309 kanak-kanak Malaysia lengkap vaksinasi COVID-19

KUALA LUMPUR, 25 Ramadan 1443H, Rabu – Sebanyak 761,309 atau 21.4 peratus kanak-kanak berumur lima hingga 11 tahun telah melengkapkan vaksinasi di bawah Program Imunisasi COVID-19 Kebangsaan Kanak-Kanak (PICKids) setakat semalam.

Berdasarkan laman web COVIDNOW, sebanyak 1,504,066 kanak-kanak dalam kumpulan sama atau 42.3 peratus telah menerima sekurang-kurangnya satu dos vaksin.

Bagi remaja berumur 12 hingga 17 tahun, sebanyak 2,889,620 individu atau 92.9 peratus telah lengkap vaksinasi manakala 2,988,492 atau 96.1 peratus menerima sekurang-kurangnya satu dos vaksin.

Sejumlah 16,020,386 individu dewasa atau 68.1 peratus telah menerima dos penggalak manakala 22,965,472 atau 97.6 peratus melengkapkan kedua-dua dos vaksin dan 23,242,030 atau 98.8 peratus menerima sekurang-kurangnya satu dos vaksin.

Sebanyak 34,376 dos vaksin COVID-19 harian diberikan semalam melibatkan 6,906 dos pertama, 22,782 dos kedua dan 4,688 dos penggalak, menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) sebanyak 70,158,087.

Sementara itu, menurut portal GitHub Kementerian Kesihatan, 13 kematian akibat COVID-19 dilaporkan semalam dengan Selangor dan Kuala Lumpur masing-masing mencatatkan angka tertinggi iaitu tiga kes, diikuti Kedah dan Perak masing-masing dengan dua kes manakala satu kes masing-masing di Melaka, Pahang dan Pulau Pinang. –  Bernama


MAIDAM peruntuk RM12.5 juta bantu golongan memerlukan

BANGI, 8 Ramadan 1443H, Ahad – Sebanyak RM12.5 juta diperuntukkan Majlis Agama Islam dan Adat Melayu Terengganu (MAIDAM) untuk membantu meringankan beban golongan memerlukan di negeri tersebut sempena Ramadan.

Yang Dipertua MAIDAM, Datuk Shaikh Harun Shaikh Ismail berkata, seramai 19,042 Ketua Isi Rumah (KIR) golongan miskin dan 2,145 fakir menerima bantuan antara RM500 hingga RM700.

“Seramai 8,901 KIR yang mempunyai tanggungan melebihi tiga orang akan menerima bantuan RM700 manakala 10,141 KIR yang kurang tiga orang pula terima RM500.

“Pembayaran bantuan kepada golongan itu akan dimasukkan terus ke akaun penerima berkuat kuasa hari ini,” katanya seperti dipetik akhbar tempatan, hari ini.

Sementara itu, Shaikh Harun berkata, bagi tahun ini MAIDAM tidak melaksanakan kutipan zakat di pasar raya dan pasar awam.

Sebaliknya, aktiviti kutipan zakat hanya dilakukan di masjid dan surau seluruh negeri.


PEMBELA selar pihak pertahan penceroboh haram guna dakwaan salah

BANGI, 24 Zulkaedah 1442H, Isnin – Pertubuhan-Pertubuhan Pembela Islam ( PEMBELA) mengemukakan lima tuntutan kepada pihak berkuasa susulan tindakan pekebun durian haram menceroboh tanah kerajaan di Raub, Pahang.

Menerusi tuntutan berkenaan, gabungan pertubuhan bukan kerajaan (NGO) Islam itu berharap pihak berkuasa konsisten menguatkuasakan undang-undang dengan penuh ketegasan, dan integriti terutama dalam isu pencerobohan tanah, bukan sahaja di Raub bahkan seluruh daerah di Pahang.

Pengerusi PEMBELA, Haji Aminuddin Yahaya berkata, pihaknya menyokong penuh tindakan yang diambil oleh Jabatan Perhutanan Pahang ke atas penceroboh tanah kerajaan yang berlaku di Raub seperti yang dilaporkan media Sabtu lalu.

Bagaimanapun, beliau terkilan atas tindakan seorang Ahli Dewan Undangan Negeri (ADUN) DAP yang dilihat menyokong pencerobohan itu dan bersungguh-sungguh mempertahankan mereka.

“Apakah ini sikap seorang wakil rakyat yang sepatutnya mempertahankan undang-undang bukan menyokong pencerobohan? PEMBELA juga menyelar sikap sebuah NGO, Save Musang King Alliance (Samka), yang bertindak mempertahankan para penceroboh, ia adalah suatu tindakan yang amat tidak wajar.

“Tambahan pula, mereka telah membuat dakwaan salah dengan mengatakan mereka dilindungi dengan arahan mahkamah walhal kes mahkamah itu merujuk kepada pencerobohan di Kampung Sungai Chalit.

“Pencerobohan ini bukan saja salah dari segi undang-undang tetapi mengakibatkan kerajaan negeri kerugian ribuan sehingga jutaan ringgit hasil cukai tanah yang tidak dibayar dan kerugian ganti rugi atas kerosakan tanah kerajaan,” katanya dalam kenyataan.

Sehubungan itu, PEMBELA menuntut Suruhanjaya Pencegahan Rasuah Malaysia (SPRM) segera menjalankan siasatan secara menyeluruh dan mengambil tindakan tegas terhadap pesalah untuk dibawa ke muka pengadilan.

Pihak kerajaan negeri juga digesa menuntut semua ganti rugi yang sepatutnya dibayar oleh penceroboh.

Selain itu, PEMBELA meminta pihak polis mengambil tindakan yang sewajarnya terhadap penceroboh mengikut undang-undang berdasarkan peruntukan Seksyen 425, Kanun Tanah Negara 1965 dan Seksyen 47, Akta Perhutanan Negara 1984.

PEMBELA juga mahu kerajaan negeri mengambil semula semua tanah-tanah yang telah diceroboh bukan saja di Tras, Sungai Chalit malah di seluruh negeri Pahang, bahkan siasatan yang menyeluruh perlu dilakukan dan tindakan yang tegas mesti diambil.

“Menjadikan tanah-tanah ini sebagai Tanah Rizab Melayu sebagai ganti terhadap banyak tanah-tanah orang Melayu yang telah digadai dan tergadai,” katanya.


Rumah terbuka Aidilfitri PM, jemaah menteri 8 Mei

BANGI, 28 Ramadan 1443H, Sabtu – Seluruh Keluarga Malaysia dijemput hadir ke Majlis Rumah Terbuka Hari Raya Aidilfitri 2022 Perdana Menteri, Datuk Seri Ismail Sabri Yaakob dan anggota jemaah menteri pada 8 Mei ini.

Jabatan Perdana Menteri (JPM) dalam satu kenyataan memaklumkan, majlis itu akan bermula pada jam 10 pagi hingga 4 petang di Laman Sari, Kompleks Seri Perdana, Putrajaya.

“Semua yang hadir perlu mematuhi prosedur operasi standard (SOP) terkini semasa Fasa Peralihan ke Endemik dan digalakkan memakai pelitup muka serta mengamalkan penjarakan fizikal,” katanya.

JPM turut sertakan poster panduan pakaian dan maklumat perkhidmatan bas percuma untuk ke majlis berkenaan.

Menerusi poster itu, orang ramai yang hadir hendaklah berpakaian kemas dan sopan seperti baju berlengan, seluar panjang, skirt bawah parat lutut dan berkasut.

Katanya, kegagalan mematuhi etika pemakaian boleh mengakibatkan mereka yang hadir tidak dibenarkan memasuki Kompleks Seri Perdana.


Isu infra pendidikan, sekolah daif patut jadi manifesto utama PRU15

BANGI, 25 Rabiulawal 1444H, Sabtu – Isu infra pendidikan dan penyelesaian sekolah daif perlu diangkat sebagai manifesto utama mana-mana parti politik yang akan bertanding dalam Pilihan Raya Umum Ke-15 (PRU15) nanti.

Bukan sekadar dua perkara itu sahaja, malah isu sekolah kurang murid serta sekolah sesak di kawasan bandar juga wajar diberi perhatian.

Pensyarah Pusat Kajian dan Kesejahteraan Universiti Kebangsaan Malaysia (UKM), Dr Anuar Ahmad berkata, selain cabaran COVID-19 selama dua tahun, kelemahan sistem pelaksanaan pendidikan dan kekangan kewangan negara jelas mengugat usaha Pelan Pembangunan Pendidikan Malaysia (PPPM) 2013-2025.

Membaca data-data pencapaian pendidikan yang disasarkan oleh PPPM sehingga tahun 2021, beliau berkata, negara jelas gagal mencapai sebahagian besar matlamat yang dihasratkan dalam dokumen berkenaan.

“Paling utama isu sekolah daif yang tidak dapat diselesaikan seperti yang dihasratkan di dalam PPPM. Ini antara kegagalan yang paling ketara.

“Bukan sahaja bilangan sekolah daif gagal diselesaikan, malah kedaifan infra sekolah semakin meningkat khususnya di Sabah dan Sarawak.

“Mekanisma penyelesaian sekolah daif oleh KPM jelas tidak mapan dalam menangani isu sekolah daif,” katanya dalam kenyataan, hari ini.

Mengulas lanjut, beliau berkata, negara juga berhadapan dengan isu sekolah kurang murid yang sekali gus menunjukkan elemen pembaziran sumber dan ketidakcekapan dalam urus tadbir sistem pendidikan.

“Bayangkan kos pengurusan sebuah sekolah, bayaran gaji guru dan pentadbir yang hanya ada beberapa orang murid. Terdapat lebih 2,000 sekolah kurang murid yang berhadapan dengan isu ini dan sehingga ini tiada pelan penyelesaian yang disediakan.

“Satu lagi isu yang semakin membarah dalam sistem pendidikan negara ialah sekolah sesak murid di kawasan bandar,” katanya.

Menurut Dr Anuar, daripada 10,020 buah sekolah kerajaan di negara ini, satu pertiga sahaja sekolah terletak di kawasan bandar.

“Jelas ketara pertumbuhan bandar baru tidak selari dengan perancangan pembinaan sekolah baru.

“Bayangkan pada tahun 2023 nanti hanya lima buah sekolah baru sahaja yang akan dibina. Sesuatu yang tidak munasabah berbanding keperluan sekolah yang sangat mendesak,” katanya.

Akibat kurangnya sekolah baharu, beliau berkata, kelas sedia ada menjadi sesak sehingga terdapat sekolah yang terpaksa menampung lebih 45 murid di dalam sesebuah bilik darjah.

“Dua kali ganda bilangannya berbanding sekolah di negara maju yang hanya 20 hingga 25 murid setiap kelas.

“Bayangkan anak-anak kita yang terpaksa belajar dalam keadaan yang sesak, rimas dan panas sepanjang hari selama bertahun-tahun,” katanya.


Pesuruhjaya SUHAKAM baharu perlu berjiwa Islam: PEMBELA

BANGI, 13 Zulkaedah 1443H, Isnin – Pertubuhan-Pertubuhan Pembela Islam (PEMBELA) mendesak kerajaan melantik Pesuruhjaya Suruhanjaya Hak Asasi Manusia (SUHAKAM) baharu daripada kalangan tokoh berjiwa Islam dan bukan liberal.

Pengerusi PEMBELA, Haji Aminuddin Yahaya berkata, pihaknya memandang serius tekanan Ahli Parlimen DAP dan Pakatan Harapan (PH) terhadap kekosongan jawatan Pesuruhjaya SUHAKAM yang telah tamat tempoh perkhidmatan.

“PEMBELA tidak menolak kemungkinan berlakunya lobi-melobi di belakang tabir antara kem-kem politik sama ada dari kalangan blok kerajaan mahupun pembangkang yang ingin memposisikan tokoh-tokoh tertentu.

“PEMBELA khuatir sekiranya jawatan ini dijadikan ‘habuan’ untuk sebarang rundingan di belakang tabir kepada mana-mana blok demi mengekalkan kestabilan kerajaan sedia ada mahupun menubuhkan kerajaan baharu.

“Perlu diingatkan perjanjian kerajaan-pembangkang sudah hampir tamat,” katanya dalam kenyataan hari ini.

Mengulas lanjut, beliau berkata, umum mengetahui rata-rata blok politik ada terselit tokoh yang ‘menganuti’ ideologi liberal Barat – yang mempunyai tafsiran terhadap hak asasi manusia yang menyeleweng.

Maka dengan itu, katanya, menjadikan jawatan itu sebagai ‘habuan’ politik adalah sangat berbahaya sehingga boleh merosakkan negara.

“Oleh itu, PEMBELA mendesak agar kerajaan memandang serius akan pelantikan pesuruhjaya-pesuruhjaya SUHAKAM yang baharu ini agar dipilih dari kalangan mereka yang benar-benar layak, berintegriti.

“Dan paling penting mempunyai jati diri serta berpegang kepada kefahaman Malaysia sebagai negara Islam yang berdaulat dari sebarang ideologi songsang luar,” katanya.

Sebelum ini, beberapa wakil rakyat pembangkang mendakwa, kelewatan kerajaan melantik Pesuruhjaya SUHAKAM jelas menunjukkan Putrajaya kurang minat dalam isu hak asasi manusia.

Mereka berkata, tindakan Putrajaya yang lambat mengisi jawatan kosong berkenaan tidak boleh diterima.


Kumpulan bersenjata cetus serangan seminggu sebelum pilihan raya Libya

TRIPOLI, 10 Jamadilawal 1443H, Rabu – Kumpulan bersenjata yang bergabung bersama ketua tentera, Khalifa Haftar bertempur dengan pasukan keselamatan tempatan di bandar Sabha di selatan Libya pada petang Isnin, seminggu sebelum rakyat negara ini mengundi.

Pemerhati bimbang negara ini kembali bertempur selepas gencatan senjata selama setahun dicapai.

Rakyat Libya bakal mengundi dalam Pilihan Raya Presiden yang berkemungkinan dibatalkan kerana keraguan undang-undang terhadap kelayakan calon.

“Sebuah kumpulan bersenjata berat dan kenderaan berperisai…mencuri 11 kenderaan pacuan empat roda dari Sabha dalam rompakan bersenjata,” kata pasukan polis bandar itu, menurut AFP.

Kementerian Dalam Negeri di Tripoli pada awalnya menghantar kenderaan itu ke Sabha untuk persiapan pilihan raya, menurut satu kenyataan polis.

Para militan kemudian menyerang konvoi polis dan memaksa pegawai untuk memandu kenderaan itu ke pangkalan udara Brak, selatan Sabha, kata kenyataan itu lagi.

Polis Sabha mengenal pasti penyerang sebagai ahli kumpulan yang bergabung dengan Haftar, salah seorang calon dalam pilihan raya 24 Disember yang menguasai sebahagian besar selatan Libya.

Media tempatan berkata bahawa keganasan berlaku di tengah Sabha dan terdapat seorang mangsa, bagaimanapun pihak berkuasa tidak segera mengesahkan sebarang laporan sedemikian.

Rakaman dalam talian menunjukkan serangan bersenjata kecil dan tembakan artileri berlaku pada waktu malam di bandar selatan Libya.

Jabatan Polis Sabha percaya serangan berkenaan bertujuan untuk menjejaskan kestabilan wilayah selatan negara itu.

Libya, sebuah negara yang kaya dengan minyak, berdepan dengan kegawatan sejak campur tangan Pertubuhan Perjanjian Atlantik Utara (NATO) yang disokong Amerika Syarikat (AS) menggulingkan pemimpin lama Muammar Gaddafi pada 2011. – Agensi


Bahas titah diraja selesai, 110 MP ambil bahagian

KUALA LUMPUR, 8 Syaaban 1443H, Jumaat – Perbahasan Usul Menjunjung Kasih Titah Diraja menutup tirai hari ini dengan 110 Ahli Parlimen mengambil bahagian sepanjang tujuh hari persidangan Dewan Rakyat bermula 1 Mac.

Pelbagai isu dibangkitkan Ahli Parlimen pembangkang dan penyokong kerajaan dan paling menonjol adalah berkaitan banjir, rasuah serta politik yang turut disentuh dalam titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah ketika merasmikan Mesyuarat Pertama Penggal Kelima Parlimen Ke-14 pada 28 Feb lepas.

Tidak kurang juga ada dalam kalangan wakil rakyat yang ‘berkempen’ apabila menyentuh mengenai Pilihan Raya Negeri Johor sehingga ‘ditegur’ Yang Dipertua Dewan Rakyat, Tan Sri Azhar Azizan Harun.

Isu-isu berkaitan perubahan iklim, banjir, tuntutan pertambahan kerusi Parlimen untuk Sabah dan Sarawak serta tuntutan waris Kesultanan Sulu melibatkan pampasan bernilai RM62 bilion terus diberi tumpuan Ahli Parlimen pada minggu kedua persidangan ini.

Isu-isu itu disentuh dalam sesi perbahasan mahupun sesi soal jawab yang menuntut langkah sewajarnya diambil oleh kerajaan bagi menanganinya.

Cadangan penambahan kerusi Parlimen bagi Sabah dan Sarawak disentuh Ahli Parlimen dari dua negeri itu pada sesi perbahasan dan mereka turut mencadangkan agar persempadanan semula kawasan pilihan raya dilaksanakan bagi menjadikan komposisi agihan kerusi untuk dua negeri itu lebih seimbang.

Tuntutan pembayaran pampasan waris Sultan Sulu turut mendapat perhatian wakil rakyat dari Sabah yang mengemukakan usul mengenai perkara itu, tetapi ditolak oleh Yang Dipertua Dewan Rakyat.

Bagaimanapun ia dijawab dengan panjang lebar oleh Menteri di Jabatan Perdana Menteri (Parlimen dan Undang-undang) Datuk Seri Wan Junaidi Tuanku Jaafar pada sesi Pertanyaan Menteri, yang menjelaskan bahawa kerajaan Malaysia tidak mengiktiraf  tuntutan berkaitan arahan pembayaran pampasan berjumlah RM62.59 bilion (US$14.92 bilion) kepada waris Sultan Sulu yang diputuskan oleh Mahkamah Arbitrasi Paris, Perancis.

Bukan Ahli Parlimen kalau tidak menyentuh mengenai politik, baik ketika berbahas atau mencelah pada sesi soal jawab dan minggu ini menyaksikan rata-rata wakil rakyat daripada blok pembangkang menyuarakan tidak setuju pilihan raya diadakan baik negeri mahupun umum, sebaliknya mahu kestabilan politik dikekalkan untuk memastikan proses pemulihan pascapandemik COVID-19 dapat dilaksanakan.

Turut disentuh minggu ini ialah pemerkasaan institusi Parlimen yang dibangkitkan Datuk Seri Azalina Othman Said (BN-Pengerang) yang mencadangkan pemerkasaan Jawatankuasa Pilihan Khas Parlimen (PSC) mempunyai ‘taring’ memanggil pegawai kerajaan ke mesyuarat jawatankuasa Parlimen untuk memberikan keterangan terhadap sesuatu isu jika perlu.

Sambutan Hari Wanita Sedunia pada 8 Mac turut mencuri tumpuan di Dewan Rakyat apabila rata-rata Ahli Parlimen dan menteri serta timbalan menteri menzahirkan ucapan ‘Selamat Hari Wanita’ semasa bertanya soalan atau berbahas.

Malah Parlimen buat pertama kali mengadakan program ‘Bual Bicara Bersama YB’ sempena Sambutan Hari Wanita 2022 dengan tema ‘Saksama Bersama’ sebagai pengiktirafan sumbangan dan jasa wanita dalam mendukung dasar kerajaan, selain bakal dijadikan acara tahunan bagi membincangkan topik berkaitan wanita.

Persidangan kali ini berlangsung selama 16 hari bermula 28 Februari sehingga 24 Mac.

Minggu depan persidangan akan menyaksikan pihak kerajaan menggulung perbahasan bagi menjawab isu-isu yang dibangkitkan oleh kesemua 110 Ahli Parlimen itu. –  Bernama


Selepas larang ke universiti, Taliban kini arah gantung khidmat pekerja wanita

KABUL, 1 Jamadilakhir 1444H, Ahad – Taliban mengarahkan pertubuhan bukan kerajaan (NGO) tempatan dan asing menggantung perkhidmatan pekerja wanita selepas ‘aduan serius’ mengenai kod pakaian mereka, kata Kementerian Ekonomi pada Sabtu.

Arahan itu mengancam untuk menggantung lesen operasi NGO yang gagal melaksanakan langkah berkenaan.

Pemberitahuan yang dihantar kepada NGO – yang salinannya diperoleh AFP dan disahkan oleh jurucakap kementerian ekonomi – memetik ‘aduan serius mengenai ketidakpatuhan hijab Islam dan peraturan lain yang berkaitan dengan kerja wanita di peringkat pertubuhan kebangsaan dan antarabangsa.’

Tindakan itu mendapat kecaman segera antarabangsa, dengan kerajaan dan pertubuhan memberi amaran mengenai kesan terhadap perkhidmatan kemanusiaan di negara yang jutaan orang bergantung kepada bantuan.

Sekatan terbaharu itu dikeluarkan kurang seminggu selepas pihak berkuasa Taliban melarang wanita daripada menghadiri universiti, menyebabkan kemarahan global dan protes di beberapa bandar Afghanistan.

Walaupun Taliban sebelum ini menjanjikan bentuk pemerintahan yang lebih lembut apabila kembali berkuasa pada Ogos tahun lalu, mereka sebaliknya mengenakan sekatan keras terhadap wanita.

Setakat ini, masih tidak dapat disahkan sama ada arahan itu memberi kesan kepada kakitangan wanita asing di NGO.

Bagaimanapun, dua NGO antarabangsa mengesahkan mereka menerima arahan tersebut.

“Kami menangguhkan semua aktiviti kami mulai Ahad.

“Kami tidak lama lagi akan mengadakan mesyuarat pegawai atasan semua NGO untuk memutuskan cara menangani isu ini,” kata seorang pegawai tinggi di sebuah NGO antarabangsa yang terlibat dalam kerja-kerja kemanusiaan kepada AFP yang tidak mahu namanya didedahkan. – Agensi


Pengguna MySejahtera tak perlu daftar 2 kali untuk vaksin COVID-19

PUTRAJAYA, 20 Rejab 1442H, Khamis – Pengguna aplikasi MySejahtera akan mendapat janji temu suntikan vaksin COVID-19 berdasarkan pendaftaran pertama mereka, kata Menteri Sains, Teknologi dan Inovasi, Khairy Jamaluddin.

Beliau berkata demikian sebagai respons kepada pertanyaan orang ramai jika mereka perlu mendaftar sekali lagi setelah terdapat kemas kini baharu pada aplikasi itu.

Dalam ciapan di laman Twitternya, Khairy mengatakan aplikasi akan memberikan notifikasi kepada pengguna untuk mengesahkan bahawa mereka telah mendaftar untuk Program Imunisasi Nasional COVID-19.

“MySejahtera telah melakukan kemas kini UI (antaramuka pengguna) untuk memberi makluman kepada semua orang yang telah mendaftar.

“Tunggu notifikasi. Jangan daftar lagi. Bagi mereka yang telah mendaftar sekali lagi dan melihat tarikh pendaftaran baharu, yakinlah bahawa kami mempunyai rekod pendaftaran pertama anda.

“Janji temu akan diberikan berdasarkan pendaftaran kali pertama,” katanya.

Khairy memberi respons kepada pengguna Twitter yang sebelumnya berpendapat bahawa pendaftaran pertamanya tidak sah dan menyatakan kebimbangan bahawa usahanya untuk mendaftar lebih awal adalah sia-sia.

“Jangan risau. Pendaftaran pertama anda di-log masuk dan direkodkan. Dan anda akan mendapat janji temu berdasarkan pendaftaran pertama itu,” katanya.


SENARAI CALON PERIKATAN NASIONAL (PN) DUN SELANGOR

SENARAI CALON

N.01 Sungai Air Tawar – Mohamad Zaidi Bin Selamat
N.02 Sabak – Sallehen Bin Mukhyi
N.03 Sungai Panjang – Mohd Razali Bin Saari
N.04 Sekinchan – Goh Gaik Meng
N.05 Hulu Bernam – Mu’Izzuddeen Bin Mahyuddin
N.06 Kuala Kubu Baharu – Teoh Kien Hong
N.07 Batang Kali – Muhammad Muhaimin Harith Bin Abdullah Sani
N.08 Sungai Burong – Mohd Zamri Bin Mohd Zainuldin
N.09 Permatang – Nurul Syazwani Binti Noh
N.10 Bukit Melawati – Noorazley Bin Yahya
N.11 Ijok – Jefri Bin Mejan
N.12 Jeram – Harrison Bin Hassan
N.13 Kuang – Mohd Rafiq Bin Mohd Abdullah
N.14 Rawang – Rejean Kumar A/L Ratnam
N.15 Taman Templer – Zaidy Bin Abdul Talib
N.16 Sungai Tua – Muhammad Hanif Bin Jamaluddin
N.17 Gombak Setia – Muhammad Hilman Bin Idham
N.18 Hulu Kelang – Mohamed Azmin Bin Ali
N.19 Bukit Antarabangsa – Sasha Lyna Binti Abdul Latif
N.20 Lembah Jaya – Sharifah Haslizah Binti Syed Ariffin
N.21 Pandan Indah – Fazil Bin Mohamad
N.22 Teratai – Chew Han Keai
N.23 Dusun Tua – Azhar Bin Hambali
N.24 Semenyih – Nushi Bin Mahfodz
N.25 Kajang – Liew Sin Kim
N.26 Sungai Ramal – Mohd Shafie Bin Ngah
N.27 Balakong – Lai Choon Wen
N.28 Seri Kembangan – Akan Diumumkan Kemudian
N.29 Seri Serdang – Mohd Shukor Bin Mustaffa
N.30 Kinrara – Wong Yong Kang
N.31 Subang Jaya – Gana Pragasam A/L Sebastian
N.32 Seri Setia – Mohd Zubir Bin Embong
N.33 Taman Medan – Afif Bin Bahardin
N.34 Bukit Gasing – Nallan A/L Dhanabalan
N.35 Kampung Tunku – Chin Yoke Kheng
N.36 Bandar Utama – Nur Aliff Bin Mohd Tafid
N.37 Bukit Lanjan – Muniraa Binti Abu Bakar
N.38 Paya Jaras – Ab Halim Bin Tamuri
N.39 Kota Damansara – Mohd Radzlan Bin Jalaludin
N.40 Kota Anggerik – Mohamed Sukri Bin Omar
N.41 Batu Tiga – Rina Binti Mohd Harun
N.42 Meru – Hasnizam Bin Adham
N.43 Sementa – Noor Najhan Bin Mohamad Salleh
N.44 Selat Klang – Abdul Rashid Bin Asari
N.45 Bandar Baru Klang – Tan Seng Huat
N.46 Pelabuhan Klang – Wan Hasrina Binti Wan Hassan
N.47 Pandamaran – Gunalan A/L Balakrishnan
N.48 Sentosa – Parameswaran A/L Ganason
N.49 Sungai Kandis – Wan Dzahanurin Bin Ahmad
N.50 Kota Kemuning – Chew Jyh Gang
N.51 Sijangkang – Ahmad Yunus Bin Hairi
N.52 Banting – Saravanan A/L Mutto Krishnan
N.53 Morib – Rosnizan Bin Ahmad
N.54 Tanjong – Sepat Sabirin Bin Marsono
N.55 Dengkil – Jamil Bin Salleh
N.56 Sungai Pelek – Suhaimi Bin Mohd Ghazali


LHDN kesan 31,598 entiti belum isytihar pendapatan

BANGI, 14 Zulkaedah 1443H, Selasa – Lembaga Hasil Dalam Negeri (LHDN) mengenalpasti 31,598 entiti terdiri daripada individu, perniagaan, syarikat dan lain-lain yang belum mengisytiharkan pendapatan mereka.

Entiti berkenaan yang membabitkan hampir 24,000 individu berjaya dikenal pasti berdasarkan pemilikan harta dan keupayaan mereka untuk mendapatkan pinjaman serta sekuriti bernilai RM500,000 dan ke atas.

“Kehilangan cukai oleh kerajaan dianggarkan sebanyak RM665 juta.

“Jumlah tersebut adalah angka yang besar dan boleh memberi kesan buruk kepada kestabilan ekonomi negara jika tidak ditangani segera,” katanya dalam kenyataan hari ini.

Justeru, LHDN menasihatkan 31,598 entiti terbabit, khususnya 23,751 individu untuk hadir secara sukarela di cawangan LHDN terdekat bagi mendaftarkan fail cukai pendapatan dan mengisytiharkan pendapatan mereka.

“Kesemua individu akan diberi tempoh penangguhan selama sebulan dari 15 Jun hingga 15 Julai,” katanya.

Bagaimanapun, LHDN berkata, selepas tempoh itu tamat, pihaknya akan menjalankan siasatan sivil dan jenayah serta menguatkuasakan audit cukai terhadap mereka yang gagal memfailkan borang pengisytiharan cukai.

“Siasatan jenayah akan menyebabkan pertuduhan difailkan di mahkamah di bawah Akta Cukai Pendapatan 1967 kerana mengelak cukai,” katanya.


Warga Palestin dibunuh Israel selepas bantu mangsa gempa di Turkiye

TEBING BARAT, 7 Syaaban 1444H, Selasa – Seorang warga Palestin maut dibunuh penceroboh haram Israel yang mengamuk di kampungnya Zatara, di Tebing Barat yang diduduki.

Empat hari lalu, Sameh al-Aqtash kembali dari Turkiye, selepas menjadi sukarelawan membantu mangsa gempa bumi.

Namun, pada petang Ahad, warga Palestin berusia 37 tahun itu dibunuh oleh peneroka Israel yang mengamuk di kampungnya.

Zatara terletak di selatan Nablus, berhampiran pusat pemeriksaan tentera Israel di mana, menurut penduduk, tentera mendera rakyat Palestin setiap hari.

Hanya 100 orang tinggal di Zatara dan mereka semua adalah ahli keluarga yang sama. Kebanyakan mereka adalah wanita dan kanak-kanak.

Serangan peneroka Israel bermula selepas seorang suspek lelaki bersenjata Palestin membunuh dua peneroka berhampiran bandar Huwwara pada petang Ahad.

Sebagai tindak balas, beratus-ratus orang Israel menyerang bandar dan kampung Palestin, mencederakan hampir 300 dan membakar rumah ke tanah.

Walaupun Zatara berada sekitar enam kilometer dari Huwwara, di mana peneroka terbunuh dan keganasan perusuh berada pada tahap yang paling teruk, sekumpulan warga Israel menyerang kampung itu dan mula mengalihkan pintu utamanya.

Abdel Moneim, saudara lelaki Aqtash, berada bersamanya ketika mereka bergegas untuk menghentikan keganasan peneroka haram.

“Kami semua tergesa-gesa, termasuk Sameh, dan menahan peneroka di pintu masuk dan menghalang mereka daripada masuk.

“Tetapi selepas tempoh yang singkat, peneroka menyerang semula, kali ini dengan perlindungan tentera Israel.  Tembakan mula menyasarkan kami, dan kemudian Sameh jatuh ke tanah,” katanya.

Dengan askar dan peneroka Israel menyekat jalan raya, tiada ambulans dapat mengakses Zatara, jadi saudara-saudara Aqtash terpaksa menggunakan kenderaan persendirian dan mengangkutnya melalui jalan tanah ke bandar jiran Beita.

Di pusat perubatan Beita, adik-beradik Aqtash menangis apabila doktor memberitahu bahawa dia telah meninggal dunia. Dia meninggalkan tiga orang anak, yang bongsu seorang perempuan berusia empat bulan.

“Tiada pergaduhan apabila peneroka menyerang kami. Sameh adalah seorang yang baik hati yang suka menolong orang.

“Dua hari sebelum dibunuh, dia bercakap dengan ketua majlis tempatan di wilayah kami untuk mengutip derma untuk mangsa gempa bumi di Turkiye dan Syria,” kata Abdel Moneim. – Agensi


Lubnan pinjam AS$116 juta atasi gangguan elektrik

BEIRUT, 26 Jamadilakhir 1444H, Khamis – Kerajaan sementara Lubnan pada Rabu membenarkan pinjaman berjumlah AS$116 juta untuk membaiki grid elektrik negara, lapor Agensi Anadolu.

Perdana Menterinya, Najib Mikati berkata, pendahuluan sebanyak AS$62 juta telah diluluskan untuk diperuntukkan kepada sektor elektrik negara itu.

Katanya, sejumlah AS$54 juta juga diperuntukkan untuk kerja-kerja penyelenggaraan.

“Jika kita tidak bersetuju mengenai perkara ini, kita tidak akan mempunyai apa-apa bahan api menjelang akhir minggu, terutamanya dengan kelewatan bahan api Iraq tiba.

“Saya percaya jika kita berjaya menyelesaikan krisis elektrik, walaupun saya tahu kita masih di peringkat awal, kita akan menyelesaikan lebih 50 peratus masalah rakyat Lubnan,” kata Najib pada sidang akhbar selepas mesyuarat.

Sementara itu, pengerusi syarikat elektrik negeri Lubnan, Kamal Hayek memberitahu pemberita bahawa syarikat lumpuh itu mempunyai 800 bilion pound Lubnan di bank pusat.

Namun, katanya, wang itu telah kehilangan nilai ketara semasa krisis ekonomi akibat penurunan nilai mata wang negara yang berterusan, menurun daripada lebih $500 juta sebelum krisis kepada kira-kira $16 juta.

Beliau menggesa bank pusat untuk membenarkan mereka menukar wang itu kepada dolar supaya ia boleh dibelanjakan untuk syarikat itu. Pound Lubnan telah kehilangan lebih 90 peratus daripada nilainya berbanding dolar AS sejak 2019.

Terdahulu, dua loji janakuasa utama Lubnan kerap kali berdepan kerosakan yang memerlukan penyelenggaraan khusus.

Isnin lalu, Menteri Tenaga Lubnan, Walid Fayad mengumumkan satu inisiatif untuk menyelesaikan gangguan bekalan elektrik yang serius di negara itu dengan kos AS$600 juta dalam tempoh lima bulan.

Fayad berkata, jumlah itu adalah untuk meningkatkan bekalan elektrik di Lubnan kepada 10 jam sehari.

Sejak 2019, Lubnan dibelenggu krisis ekonomi yang melumpuhkan dan dianggap oleh Bank Dunia sebagai kemelut paling teruk pernah dilihat di dunia pada zaman moden. – Agensi


Pendakwa raya Jordan bunuh isteri, anak

AMMAN, 28 Safar 1444H, Ahad – Seorang pendakwa raya Jordan di Mahkamah Jenayah Tinggi membunuh isterinya berusia 43 tahun dan anaknya berusia 16 tahun di Jerash, utara kerajaan itu.

Jurucakap Direktorat Keselamatan Awam berkata, pendakwa raya itu menembak isteri dan anak lelakinya di ladang milik keluarga.

Kedua-dua mangsa dikejarkan ke hospital untuk rawatan tetapi disahkan meninggal dunia.

Menurut jurucakap tersebut, pendakwa raya menyerahkan diri dan siasatan sedang dijalankan.

Sumber berkata, kejadian itu susulan pertikaian antara pendakwa raya dan isterinya, yang dibangkitkan ke mahkamah, dan perbicaraan sepatutnya dijadualkan tidak lama lagi.

Bagaimanapun, mereka bersetuju untuk duduk bersama, bersama anak lelaki mereka, di ladang keluarga tempat jenayah dilakukan.

Pihak berkuasa Jordan telah mengenakan perintah larangan terhadap laporan, gambar dan video yang berkaitan dengan kes itu sehingga diberitahu kelak. – Agensi


Adakah UMNO keluar PN kerana marah Najib didapati bersalah?

Oleh: Tun Abdul Hamid Mohamad

PADA 28 07 2020, selepas Mahkamah Tinggi mensabitkan dan menghukum bekas Perdana Menteri, Datuk Seri Najib Razak atas tujuh tuduhan penyelewengan wang berjumlah RM42 juta milik SRC International Sdn Bhd, bekas Timbalan Perdana Menteri, Datuk Seri Dr Ahmad Zahid Hamidi mengeluar kenyataan bahawa UMNO akan mengambil keputusan politik yang besar. Kenyataannya itu dilihat sebagai bayangan bahawa UMNO mungkin keluar daripada gabungan kerajaan Perikatan Nasional (PN) akibat keputusan mahkamah itu.

Kenyataan itu memberi gambaran bahawa, kerana marah atau kecewa DS Najib disabitkan dan dihukum, Presiden UMNO itu membuat keputusan menarik UMNO keluar dari PN. Tanpa apa-apa penjelasan selanjutnya, apa yang kita fikir ialah ahli-ahli Parlimen UMNO tidak akan menyokong TS Muhyiddin sebagai Perdana Menteri dan TS Muhyiddin dan kerajaan PN akan tumbang. Hanya dua kemungkinan menunggu: PH akan mengambil alih pemerintahan kerajaan Persekutuan semula atau Parlimen akan dibubarkan.

Beliau marah kepada atau kecewa dengan siapa? Satu-satunya andaian yang boleh dibuat ialah kepada atau dengan TS Muhyiddin, sebagai Perdana Menteri dan kerajaan PN kerana tidak mahu campur tangan untuk membebaskan DS Najib sama ada dengan mengarahkan pendakwa raya menarik balik pertuduhan atau mengarahkan hakim membebaskannya. Jika itulah sebabnya, maka ia amatlah mendukacitakan. Ia bererti bahawa beliau membawa UMNO menyertai PN dengan tujuan atau, sekurang-kurangnya, dengan harapan Perdana Menteri dan kerajaan PN akan membebaskan DS Najib dan mungkin beliau juga. Jika itu benar, maka beliau langsung tidak menghormati prinsip pengasingan kuasa (separation of powers) dan keluhuran undang-undang (rule of law).

Sila baca rencana-rencana saya seperti “Withdrawal of Charges: Attorney General Should Explain” (11 08 2018), “First Three Months of Tommy Thomas as Attorney General” (09 09 2018), “Pesanan Kepada Kerajaan PN: Walaupun Kekal Sehari, Buat Yang Betul” (02 03 2020) dan rencana sebelum ini bertajuk “Campur Tangan Pemimpin Politik Dalam Keputusan Mahkamah” (31 Julai 2020), kesemuanya boleh didapati dalam laman-laman web saya.

Pada 30 Julai 2020, BH Online melaporkan:

“KUALA LUMPUR: UMNO membuat keputusan tidak menyertai Perikatan Nasional (PN), sebaliknya akan memperkasakan Muafakat Nasional (MN) bersama PAS dan komponen Barisan Nasional (BN).

Pendirian terbaharu itu diumumkan Presiden UMNO, Datuk Seri Dr Ahmad Zahid Hamidi, hari ini.

Beliau berkata, sokongan kepada kerajaan PN ketika ini, hanya berlandaskan sokongan Ahli Parlimen UMNO dan BN serta ADUN dalam pembentukan Kerajaan Pusat dan di beberapa negeri.”

{Perhatikan, pertama, dalam kenyataan itu perkataan “tidak menyertai” PN digunakan. Tujuannya ialah untuk membezakan di antara “keluar” dengan “tidak menyertai”. Alasannya ialah UMNO tidak pernah bersetuju menyertai PN (yang hendak didaftarkan oleh Bersatu), oleh itu tidak timbul isu UMNO keluar dari PN.

Memanglah PN bukan sebuah parti politik berdaftar seperti BN, tetapi ia adalah satu perikatan, pakatan atau kumpulan beberapa buah parti termasuk UMNO yang menubuh kerajaan Pusat selepas mengambil alih kuasa daripada kerajaan PH dan perikatan, pakatan atau kumpulan itu dikenali sebagai PN. Kerajaannya pun dikenali sebagai kerajaan PN, berbeza dengan kerajaan PH. UMNO tidak boleh berkata ia tidak pernah masuk dalam perikatan, pakatan atau kumpulan itu sedangkan pemimpin-pemimpinnya menjadi menteri dan timbalan menteri kerajaan PN.

Biar apa pun, itu bukan isunya dalam rencana ini. Isunya ialah apakah sebabnya tiba-tiba, selepas DS Najib didapati bersalah oleh mahkamah, Presiden UMNO itu mengeluarkan kenyataan UMNO “tidak (akan) menyertai” PN?}

Kedua, kenyataan itu menyebut tujuan UMNO “tidak menyertai’ PN adalah untuk memperkasakan Muafakat Nasional (MN) bersama PAS dan komponen Barisan Nasional (BN). Ia masih tidak menyebut sebab keputusan “tidak menyertai” itu dibuat. Malah, mengikut laporan Malaysiakini:
“Ditanya sama ada ia mempunyai kaitan dengan keputusan mahkamah terhadap bekas perdana menteri Najib Razak, Zahid berkata: “Itu terpulang kepada pengamal media untuk melakukan tafsiran.”
Maka, sebab yang boleh “ditafsirkan” daripada kenyataan DS Zahid yang pertama itu kekal sebagai satu titik hitam terhadapnya dan terhadap sesiapa yang menyokong pendirian itu atas alasan itu.

Pada 2 Ogos 2020, BH Online melaporkan:

“Presiden UMNO, Datuk Seri Dr Ahmad Zahid Hamidi menegaskan Ahli Parlimen Barisan Nasional (BN) kekal menyokong kerajaan Perikatan Nasional (PN) walaupun tidak menyertai gabungan itu secara rasmi.”

Kenyataan itu melegakan dari segi politik. Sama ada keputusan itu baik atau tidak untuk politik UMNO, PAS dan kepentingan Melayu/Islam adalah satu perkara lain. Sila baca rencana-rencana saya seperti “Pembahagian Kawasan Pilihan Raya Antara Parti-Parti Komponen PN Dalam PRU15” (22 06 2020), “UMNO Dan PAS Perlu Sepakat” (28 06 2020) dan TS Muhyiddin Kembali Kepada UMNO : Sokongan Terhadap DS Nazri Aziz” (09 07 2020) kesemuanya boleh didapati dalam laman-laman web saya.

Adalah diharapkan bukan sahaja DS Zahid, tetepi semua pemimpin-pemimpin politik membersihkan minda mereka daripada tanggapan bahawa Perdana Menteri atau Eksekutif boleh campur tangan dalam keputusan mahkamah mengenai sesuatu kes. Mereka eloklah belajar sedikit mengenai prinsip pengasingan kuasa dan keluhuran undang-undang dan menghormatinya. Jika tidak, mereka akan mengelirukan orang ramai.

04 08 2020


Tanam 2,000 pokok hutan di bekas kebun Musang King

RAUB, 12 Muharram 1443H, Sabtu – Jabatan Perhutanan Negeri Pahang (JPNP) menanam 2,000 batang pokok hutan dan buah pelbagai spesies di kawasan seluas lebih 8 hektar di Hutan Simpan Kekal (HSK) Batu Talam di sini, yang dahulunya diceroboh untuk dijadikan kebun Musang King secara haram.

Timbalan Pengarah (Pembangunan) JPNP Datuk Samsu Anuar Nawi berkata antara pokok itu ialah Meranti Temak Nipis, Merawan Siput Jantan, Beruas dan Sentul yang ditanam dengan bantuan lebih 130 sukarelawan daripada 23 badan bukan kerajaan (NGO).

Program itu merupakan sebahagian daripada Kempen Penanaman 5 Juta Pokok @ Pahang, yang bertujuan menghijaukan semula kawasan terosot di negeri ini.

“Untuk hari ini, kawasan penanaman dibahagikan kepada 38 lot dengan setiap NGO akan bertindak sebagai ‘ibu atau bapa angkat’ kepada pokok yang ditanam dan mereka boleh kembali ke sini pada masa hadapan untuk melihat perkembangan tanaman mereka.

“Selain HSK Batu Talam, program seperti ini akan diteruskan di beberapa kawasan lain yang memerlukan proses pemulihan dan pemeliharaan seperti di Tasik Chini dan pesisir pantai di daerah Pekan yang berdepan masalah hakisan,” katanya kepada pemberita selepas program itu di sini hari ini.
a
Lebih 70 kakitangan JPNP turut terlibat dalam program itu dengan kawasan terlibat ialah sebahagian daripada lokasi operasi membanteras penerokaan haram di HSK Batu Talam oleh JPNP dengan kerjasama pelbagai agensi penguatkuasaan pada awal Julai lepas.

Samsu Anuar berkata pihaknya mengalu-alukan lebih banyak NGO untuk turut serta menyokong usaha JPNP dengan melibatkan diri dalam pelbagai program pemulihan yang dijadual berlangsung di Pahang.

Sementara itu, pesara kerajaan P. Kanjanahmalar, 65, yang tinggal di Air Putih, Kuantan menyifatkan penglibatannya bersama enam ahli Persatuan Pencinta Alam Sekitar (MNS) Pahang pada program itu sebagai ‘peninggalan mereka kepada generasi akan datang’.

“Kita tahu hutan penting untuk mengelak bencana alam seperti banjir dan tanah runtuh terutamanya di kawasan berbukit seperti di HSK Batu Talam…tidak banyak yang saya boleh tinggalkan untuk anak cucu melainkan sumbangkan tenaga dalam program seperti ini.

“Harapnya pokok yang ditanam akan hidup dan hutan simpan akan kembali seperti sedia ada. Semoga pihak terlibat boleh membantu menjaga pokok-pokok ini sementara menunggu kehadiran kami pada masa akan datang,” katanya.

Turut mengambil bahagian ialah tujuh ahli Majlis Pengakap Kelana Negeri Pahang dengan Pengerusinya Asmawi Sulaiman berkata mereka bertolak dari Kuantan sejak malam tadi, memandangkan peserta program diminta hadir awal pagi bagi sesi taklimat sebelum program bermula.

“Sukar juga untuk ke lokasi terlibat kerana ia hanya boleh dilalui dengan kenderaan pacuan empat roda sebelum kami perlu mendaki dengan membawa alatan yang diperlukan serta anak pokok di tapak yang sudah ditandakan.

“Lebih mencabar apabila tapak itu terletak di kawasan cerun dan keadaan licin kerana difahamkan cuaca hujan seharian semalam. Bagaimanapun, ini hanya cabaran kecil kepada kami dalam menyokong usaha kerajaan negeri menerusi JPNP menanam semula hutan,” katanya. – Bernama


Pertubuhan Uyghur gesa IOC tangguh Olimpik 2022 di Beijing

MUNICH, 10 Zulhijjah 1441H, Jumaat – Persatuan Uyghur yang berpusat di luar negara mendesak Majlis Olimpik Antarabangsa (IOC) mempertimbangkan penangguhan Olimpik Musim Sejuk 2022 di Beijing, selepas China didakwa melakukan ‘genosid’ terhadap etnik Islam.

Menerusi surat terbuka kepada Presiden Jawatankuasa Olimpik Antarabangsa, Thomas Bach, Kongres Uyghur Dunia (WUC) yang berpangkalan di Munich, menuduh China mendalangi pembunuhan etnik, jenayah kemanusiaan dan penyeksaan terhadap Uyghur serta warga Islam di Xinjiang.

Presiden WUC, Dolkun Isa berkata, pihaknya amat berduka cita dengan jawatankuasa berkenaan kerana tidak prihatin terhadap isu hak asasi manusia di China sejak memberikan Beijing hak untuk menjadi tuan rumah Olimpik Musim Sejuk 2022.

“Adalah sangat membimbangkan bahawa IOC, selaku badan antarabangsa dengan etika yang utuh, gagal memperakui perbuatan China bercanggah dengan isu hak asasi manusia.

“Ini kerana China mendalangi perbuatan jenayah antarabangsa di wilayah Uyghur ketika ini, selain di China secara amnya,” katanya.

Isa berkata, WUC sehingga kini tidak menerima sebarang maklum balas rasmi atau maklumat daripada Mahkamah Timbang Tara untuk Sukan (CAS) selepas mengemukakan rayuan ke tribunal yang berpangkalan di Switzerland itu pada Februari lalu.

Sementara itu, jurucakap IOC berkata, pertubuhan itu kekal tidak memihak kepada sesiapa berkaitan isu politik global.

“Berhubung Olimpik Musim Sejuk Beijing 2022, Suruhanjaya Penilaian IOC mengambil maklum pandangan diutarakan pertubuhan bukan kerajaan (NGO) mengenai beberapa isu, termasuk hak asasi manusia.

“Kita akan terus membincangkan isu berkaitan sukan, sekiranya perlu, dengan pihak penganjur sebagai proses persediaan sukan berkenaan,” katanya.

Beijing yang menjadi tuan rumah Olimpik 2008, kini giat melakukan pelbagai persiapan untuk menjadi bandar pertama menganjurkan Olimpik Musim Sejuk dan Musim Panas. – Agensi


Kes Najib: Serah pada mahkamah tanpa campur tangan politik

BANGI, 8 Zulhijjah 1441H, Rabu – Biarkan mahkamah dan sistem kehakiman memainkan peranan tanpa sebarang campur tangan politik daripada pihak pemerintah, kata Naib Presiden Ikatan Muslimin Malaysia (ISMA), Prof Dr Zainur Rashid Zainuddin.

Semalam, Mahkamah Tinggi Kuala Lumpur menjatuhkan hukuman penjara selama 12 tahun dan denda RM210 juta ke atas Datuk Seri Najib Razak, selepas didapati bersalah atas tujuh pertuduhan pecah amanah jenayah (CBT), pengubahan wang haram dan menyalahgunakan kedudukan membabitkan RM42 juta dana SRC International Sdn Bhd.

Hakim Mohd Nazlan Mohd Ghazali membuat keputusan itu selepas berpuas hati pihak pembelaan gagal membuktikan kes melampaui keraguan munasabah.

Susulan keputusan itu, peguam bela Najib, Tan Sri Muhammad Shafee Abdullah memohon penangguhan untuk prosiding rayuan sebelum hukuman dijatuhkan kepada Isnin depan.

Namun, permohonan itu dibantah Timbalan Pendakwa Raya Kanan, Datuk V Sithambaram dengan hujah penangguhan hanya diberikan selepas hukuman diberikan dan bukannya penangguhan bagi sabitan.

Keputusan itu menyebabkan kebanyakan penyokong bekas perdana menteri itu tidak berpuas hati.

Manakala, pembangkang Pakatan Harapan (PH) pula mengambil kesempatan, kononnya mendakwa perjuangan mendedahkan salah laku Najib itu berjaya.

Dr Zainur Rashid berkata, masih banyak lagi kes seumpama itu belum diselesaikan, termasuklah dakwaan membabitkan Presiden UMNO, Datuk Seri Ahmad Zahid Hamidi, kes rasuah Lim Guan Eng, kes rogol pemimpin DAP dan kumpulan pengganas, LTTE.

“Jangan lupa kes Adib (Allahyarham Muhamad Adib Mohd Kassim) yang dibelasah kejam sehingga meninggal dunia, masih belum terbela.

“Jangan hanya terima keputusan mahkamah sebab orang lain dan tolak keputusan untuk geng sendiri,” katanya.


Ahli Parlimen mula bersidang Isnin ini

KUALA LUMPUR, 14 Zulhijjah 1442H, Sabtu – Isnin ini, Ahli-ahli Parlimen akan kembali ke bangunan Parlimen bagi menghadiri sidang khas Dewan Rakyat selepas persidangan ditangguhkan sejak awal tahun ekoran pandemik COVID-19 yang kini hampir mencecah 1 juta kes.

Buat pertama kali untuk tahun ini Ahli Parlimen akan berkumpul di bawah satu bumbung bagi mendengar penerangan, mengajukan soalan dan membahaskan beberapa perkara berkaitan Proklamasi Darurat dan langkah-langkah kerajaan dalam menangani pandemik COVID-19.

Persidangan lima hari mulai 26 Julai itu dilaksanakan secara bersemuka dengan kehadiran semua Ahli Parlimen di dalam dewan, tetapi dengan prosedur operasi standard (SOP) yang ketat.

Penjarakan sosial, pemakaian pelitup muka dua lapis selain menjalani ujian saringan COVID-19 adalah antara perkara yang wajib dipatuhi oleh Ahli Dewan Rakyat, petugas Parlimen dan media.

Persidangan Parlimen belum diadakan tahun ini berikutan perisytiharan darurat untuk seluruh negara pada 12 Januari dan berkuat kuasa hingga 1 Ogos dalam usaha mengekang penularan wabak COVID-19.

Bagaimanapun pada Jun, Yang di-Pertuan Agong, Al-Sultan Abdullah Riayatuddin Mustafa Billah Shah menzahirkan pandangan supaya persidangan Parlimen diadakan secepat mungkin bagi membolehkan Pelan Pemulihan Negara (PPN) dan pelaksanaan Ordinan Darurat 2021 dibahas Ahli-ahli Dewan Rakyat.

Pada 5 Julai, kerajaan bersetuju untuk menasihati Yang di-Pertuan Agong supaya persidangan khas Dewan Rakyat bagi penggal ketiga diadakan selama lima hari pada 26, 27, 28 dan 29 Julai serta 2 Ogos manakala persidangan Dewan Negara ditetapkan pada 3 hingga 5 Ogos.

Persidangan khas Parlimen adalah mesyuarat yang diadakan semasa Majlis dalam tangguhan dan mengikut Peraturan-peraturan Majlis Mesyuarat Dewan Rakyat Peraturan 11 (3) urusan-urusan mesyuarat itu  hendaklah ditetapkan oleh Perdana Menteri dan pemberitahuan berkenaan urusan itu hendaklah dihantar kepada ahli-ahli tidak lewat daripada masa hendak diadakan mesyuarat itu.

Mesyuarat Khas Penggal Ketiga Parlimen Ke-14 itu juga berbeza dengan mesyuarat penggal biasa antaranya tanpa istiadat pembukaan oleh Yang di-Pertuan Agong, perbahasan rang undang-undang dan sesi soal jawab lisan.

Sebaliknya, urusan-urusan mesyuarat khas itu adalah bagi membentangkan Proklamasi Darurat serta Ordinan-ordinan Darurat yang dibuat di bawah Proklamasi Darurat itu mengikut Perkara 150 (3)  Perlembagaan Persekutuan.

Turut dijadualkan adalah pembentangan Proklamasi Darurat (mengenai Pilihan Raya Parlimen Gerik, Perak, Pilihan Raya Negeri Bugaya, Sabah) serta penerangan daripada menteri-menteri berhubung Pelan Pemulihan Negara, program vaksinasi, pelaksanaan darurat dan pakej-pakej bantuan ekonomi.

Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan dilapor berkata, Ahli-ahli Parlimen boleh meminta penjelasan dan memberikan pandangan mereka pada persidangan khas itu dan tidak timbul isu penerangan oleh sebelah pihak sahaja.

Sidang khas Parlimen sebelum ini pernah diadakan antaranya berkenaan isu Gaza pada 12 Jan 2009, isu MH17 pada 23 Julai 2014 dan Isu Perjanjian Perkongsian Trans-Pasifik (TPPA) pada 26 dan 27 Januari 2016.

Persidangan khas kali ini turut menarik perhatian apabila Menteri Pertahanan Datuk Seri Ismail Sabri Yaakob akan berada di kerusi ‘nombor dua’ selepas dilantik Timbalan Perdana Menteri pada 7 Julai.

Pada sidang khas ini juga empat Ahli Parlimen Bebas sebelum ini termasuk bekas perdana menteri, Tun Dr Mahathir Mohamad hadir sebagai ahli Pejuang selepas parti itu didaftar secara rasmi pada 8 Julai.

Bagi media pula, walaupun kehadiran secara fizikal di bangunan Parlimen adalah terhad disebabkan kekangan wabak COVID-19, Parlimen akan memperkenal dan menyediakan kemudahan platform sidang media secara hibrid dan sesi temu bual interaktif secara ekslusif dengan Ahli-ahli Dewan Rakyat melalui aplikasi Zoom.

Dalam pada itu, Mesyuarat Pertama Penggal Keempat Parlimen ke-14 dijadual bermula pada 6 hingga 30 September selama 15 hari dengan istiadat pembukaan akan disempurnakan oleh Yang di-Pertuan Agong manakala Mesyuarat Kedua dijadual selama 32 hari bermula 25 Oktober hingga 16 Disember.- Bernama


Pendedahan Cikgu Mohd Fadli tidak pelik malah diketahui ramai

BANGI, 19 Rabiulawal 1444H, Ahad – Permasalahan yang dibangkitkan oleh Cikgu Mohd Fadli Mohamed Salleh bukan sesuatu yang pelik bahkan diketahui semua pihak.

Malah masalah beg berat, silibus pendidikan padat dan bilangan murid terlalu ramai di dalam kelas turut diakui oleh Kementerian Pendidikan (KPM) sendiri.

Justeru, Pensyarah Pusat Kajian Pendidikan dan Kesejahteraan Universiti Kebangsaan Malaysia (UKM), Dr Anuar Ahmad melihat, KPM beremosi dalam menyelesaikan isu ini yang sepatutnya dilihat secara positif.

Malah, beliau beranggapan dakwaan bahawa Cikgu Mohd Fadli akan dikenakan tindakan buang kerja sebagai keras kerana apa disampaikan tidak berniat menjatuhkan atau memalukan KPM.

“Isu-isu ini wujud, Menteri Pendidikan sendiri cuba untuk selesaikan isu beg sekolah berat. KPM ambil 18,000 guru baharu untuk selesaikan isu murid ramai dalam bilik darjah.

“Apa yang cuba disebut pada saya isu yang diketahui semua pihak, oleh masyarakat, ibu bapa, guru-guru malah diperakui dan disahkan sendiri oleh pihak KPM,” katanya ketika dihubungi, hari ini.

Anuar berkata, apa yang disampaikan oleh Cikgu Mohd Fadli adalah pengalaman beliau sebagai pihak yang berada di peringkat akar umbi sistem pendidikan negara.

Katanya, ia sewajarnya diraikan bagi memastikan tidak berlaku kepincangan dalam saling hubung di antara pihak perancang dan pelaksana.

“Apa akan berlaku dalam sistem kita (nanti), semua (cikgu) tak nak bercakap, tak nak bagi komen untuk meningkatkan sistem pendidikan negara.

“Kita berhadapan dengan sistem satu pihak merancang tapi pelaksana tak nak bercakap, jadi yang rugi itu siapa, pelajar-pelajar kita, anak-anak kita, jadi itu tidak baik untuk jangka panjang,” katanya.


COVID-19: Eropah catat peningkatan ketara, kes AS melepasi 9.5 juta

BEIJING, 20 Rabiulawal 1442H, Jumaat – Kes jangkitan harian COVID-19 di Paris meningkat ke tahap paling tinggi iaitu 58,046 dalam tempoh 24 jam terakhir, kata Ketua Pengarah Kesihatan Negara Jerome Salomon pada Khamis. Jumlah sebelumnya – 52,518 – dilaporkan pada 2 November, lapor agensi berita Xinhua.

Perancis telah mencatat lebih daripada 1.6 juta kes sejak pandemik itu bermula, jumlah tertinggi di Eropah, kata Salomon kepada wartawan.

Di Greece, 2,917 kes COVID-19 direkodkan dalam jangka masa 24 jam, rekod satu hari baharu, kata Pertubuhan Kesihatan Awam Nasional.

Negara itu juga melaporkan 29 kematian lagi dalam tempoh tersebut, menjadikan jumlah kematian kepada 702 orang, dengan rata-rata korban berusia 79 tahun, menurut pertubuhan kesihatan itu.

Sementara itu, jumlah jangkitan baharu di Jerman meningkat sebanyak 19,990 dalam satu hari kepada 597,583, kata agensi kerajaan persekutuan untuk kawalan dan pencegahan penyakit (Robert Koch Institute, RKI).

Jumlah kematian yang berkaitan COVID-19 di Jerman meningkat 118 orang dalam 24 jam terakhir kepada 10,930 orang, menurut RKI.

Amerika Syarikat pula telah melepasi 9.5 juta kes, menurut Pusat Sains dan Kejuruteraan Sistem (CSSE) di Johns Hopkins University.

Jumlah kes COVID-19 AS meningkat kepada 9,516,790, dengan jumlah kematian nasional mencapai 234,011, pada 12:25 waktu tempatan (1625 GMT), menurut CSSE.

Kementerian Kesihatan Cyprus dalam satu kenyataan mengumumkan 233 orang telah positif COVID-19.

Hasil daripada 756 ujian diumumkan ketika kawalan pergerakan baharu yang lebih ketat dilancarkan dalam usaha membendung gelombang kedua jangkitan ini. Setakat ini, negara ini mempunyai 5,333 kes.

Di Iran, jumlah kes COVID-19 meningkat kepada 654,936 setelah 8,772 jangkitan baharu dicatatkan. Sementara itu, jumlah jangkitan di Iraq menghampiri 490,000 apabila 3,701 kes baharu direkodkan.

COVID-19 setakat ini meragut 36,985 nyawa di Iran, negara paling terjejas di Timur Tengah, dengan 406 kematian baharu dicatat, kata Sima Sadat Lari, jurucakap Kementerian Kesihatan dan Pendidikan Perubatan Iran. – Bernama


21 warga China ditahan, dalang sindiket pelaburan tak wujud

GEORGETOWN, 12 Jamadilakhir 1442H, Isnin – Polis menumpaskan sindiket pelaburan tidak wujud dalam serbuan di dua premis di Batu Feringghi.

Seramai 21 individu warga China ditahan kelmarin dalam serbuan dilakukan bermula 7 malam berdasarkan maklumat awam itu.

Dalam serbuan pertama, polis menahan 13 individu terdiri 12 lelaki dan seorang wanita berusia 23 hingga 37 tahun. manakala serbuan seterusnya lima lelaki dan tiga perempuan berusia 25 hingga 34 tahun ditahan.

Polis turut merampas pelbagai gajet termasuk 453 telefon bimbit, komputer riba (19), kabel komputer (5), kereta (2) dan sebuah Ipad bagi membantu siasatan kegiatan penipuan itu.

Ketua Polis Pulau Pinang, Datuk Sahabudin Abd Manan berkata, aktiviti sindiket terbongkar susulan penahanan dua lelaki masing-masing termasuk warga China dalam keadaan mencurigakan di sekatan jalan raya (SJR) di Batu Feringghi.

Katanya, siasatan awal mendapati sindiket berkenaan dipercayai menawarkan pelaburan saham atas talian disyaki tidak wujud membabitkan pelabur warga China.

“Ahli sindiket berinteraksi dengan mangsa menggunakan aplikasi WeChat bagi menawarkan pelaburan dan urusan pembayaran.

“Operasi sindiket itu dijalankan di Malaysia bagi mengelakkan dikenakan hukuman mengikut undang-undang China memandangkan mangsa adalah dalam kalangan rakyat negara terbabit,” katanya seperti dilapor Harian Metro hari ini.

Mengulas lanjut, beliau berkata, sindiket itu dipercayai sudah beroperasi di negeri ini sejak dua bulan lalu dengan menyewa dua rumah dua tingkat, di sini.

Katanya, semua suspek yang ditahan menerima bayaran atau gaji antara RM2,000 hingga RM4,000 sebulan bagi mencari ‘mangsa’.

“Walaupun sasaran mangsa adalah warga China, namun polis masih menyiasat sama ada terdapat warga Malaysia menjadi mangsa.

“Empat suspek warga China itu juga tiada dokumen pengenalan diri dan mereka diserahkan kepada Jabatan Imigresen Malaysia (JIM) untuk tindakan lanjut,” katanya.

Kes disiasat mengikut Seksyen 420 Kanun Keseksaan dan Seksyen 6 (3) Akta Imigresen 1959/63.


MCMC kesan satu lagi iklan ajak berjudi, tindakan tegas diambil

PUTRAJAYA, 5 Ramadan 1442H, Sabtu – Suruhanjaya Komunikasi dan Multimedia Malaysia (MCMC) telah mengesan satu lagi penyiaran iklan yang mengajak umat Islam dalam negara berjudi bagi mendapatkan dana balik kampung sempena sambutan Hari Raya Aidilfitri yang tular di media sosial ketika ini, yang dianggap hanya mendatangkan mudarat kepada masyarakat.

Sehubungan itu menurutnya MCMC sekali lagi telah menghubungi pihak penyedia platform media seperti Facebook, Twitter, dan YouTube bagi menurunkan kandungan berkenaan mengikut terma perkhidmatan serta piawaian komuniti yang ditetapkan oleh pihak mereka.

Menurutnya terdapat pertambahan yang mendadak kepada kandungan dilaporkan kepada penyedia platform berkenaan hari ini, kerana terdapat percambahan dari semasa ke semasa berdasarkan muat naik semula oleh pengguna-pengguna media sosial, yang menyukarkan proses pembasmian penyebaran kandungan.

“Penyebaran video-video sedemikian dimuat naik di platform yang berpangkalan di luar negara dan tidak dapat dikawal. Manakala kandungan yang dimuat naik tidak perlu melalui Lembaga Penapisan Filem (LPF) kerana ia bukan di platform tempatan,” katanya dalam satu kenyataan di sini hari ini.

MCMC berkata setakat ini 61 kandungan telah diminta untuk diturunkan oleh pihak Facebook, Twitter dan YouTube yang berpangkalan di luar negara, yang mana 13 peratus daripadanya telah pun diturunkan berdasarkan pelanggaran terma perkhidmatan serta piawaian komuniti yang ditetapkan pihak mereka, manakala selebihnya masih dalam proses penilaian dan penelitian penyedia platform.

MCMC berkata usaha membasmi kandungan ini juga bergantung kepada rakyat Malaysia amnya, sehubungan itu pengguna media sosial di negara ini diseru agar lebih bertanggungjawab dengan melaporkan secara terus kepada pihak berkuasa mengenai penyebaran video-video yang bercanggah dengan norma masyarakat untuk tindakan susulan mereka dan tidak menyebar kandungan berkenaan.

“Ini adalah penting kerana perbuatan menyebar kandungan berkenaan hanya akan membantu secara langsung pihak yang tidak bertanggungjawab itu. Perlu diperingatkan bahawa penghasilan kandungan adalah tertakluk kepada Kod Kandungan Komunikasi dan Multimedia untuk dipatuhi oleh mereka yang terlibat dengan penghasilan dan pengedaran kandungan,” katanya.

MCMC berkata dalam kebebasan menyediakan kandungan, penyedia harus mengikuti kod kandungan yang sesuai dengan norma masyarakat Malaysia yang majmuk.

Menurutnya pada masa yang sama, pihak yang terlibat seperti kru produksi dan pelakon seharusnya perlu lebih peka untuk tidak turut sama bersubahat dalam kegiatan mempromosikan judi dalam talian, yang jelas merupakan satu kesalahan. – Bernama


Jangan kongsi, muat naik kandungan hina institusi diraja

BANGI, 25 Muharram 1445H, Sabtu – Suruhanjaya Komunikasi dan Multimedia Malaysia (SKMM) mengingatkan orang ramai supaya tidak memuat naik atau berkongsi sebarang kandungan dan pandangan berbaur kebencian serta penghinaan membabitkan institusi diraja di media sosial dan aplikasi permesejan.

Peringatan itu dikeluarkan hari ini, susulan perkongsian individu tidak bertanggungjawab yang menyebarkan kandungan berbentuk penghinaan terhadap institusi diraja.

Sehubungan itu, SKMM berkata, pihaknya akan terus memantau bagi membendung penyebaran maklumat yang tidak sahih serta kenyataan bersifat jelik membabitkan institusi diraja.

“Sebarang perkongsian kandungan bersifat palsu, jelik dan mengancam merupakan satu kesalahan di bawah Seksyen 233 Akta KomunikasiR dan Multimedia (AKM) 1998 yang jika disabit kesalahan boleh didenda maksimum RM50,000 atau penjara setahun atau kedua-duanya sekali.

“Tindakan penguatkuasaan bersama Polis Diraja Malaysia (PDRM) akan diambil terhadap mereka yang terlibat mengikut peruntukan undang-undang sedia ada demi melindungi ketenteraman dan kepentingan masyarakat,” katanya dalam kenyataan.

Kenyataan itu turut meminta orang ramai tidak menyebarkan kandungan media sosial yang menghina institusi diraja, sebaliknya melaporkan kepada SKMM di pautan https://aduan.mcmc.gov.my dan PDRM.


UPUOnline dibuka semula mulai esok

BANGI, 3 Zulkaedah 1442H, Isnin – Kementerian Pengajian Tinggi (KPT) bersetuju membuka semula permohonan kemasukan pelajar lepasan Sijil Pelajaran Malaysia (SPM) bermula 15 Jun sehingga 21 Jun ini.

KPT berkata, pelajar lepasan SPM kini boleh membuat permohonan ke program Sijil, Asasi, Diploma dan Ijazah Sarjana Muda ke Institusi Pendidikan Tinggi Awam (IPTA) dan Institusi Latihan Kemahiran Awam (ILKA).

Katanya, keputusan itu dibuat bagi memberi peluang kepada pelajar yang tidak berkesempatan untuk berbuat demikian dalam tempoh yang sudah ditetapkan sebelum ini.

“Sehubungan itu, pemohon boleh melayari portal rasmi upu.mohe.gov.my sama ada untuk membuat permohonan kemasukan atau membuat pilihan program pengajian untuk melanjutkan pengajian ke IPTA dan ILKA di mana berkaitan.

“Pelajar yang belum pernah memohon boleh mengemukakan permohonan dan memilih program pengajian yang dikehendaki.

“Bagi pelajar yang sudah memohon sebelum ini boleh mengemaskini pilihan program pengajian,” katanya dalam kenyataan, hari ini.

KPT memaklumkan, permohonan boleh dilakukan bermula esok sehingga 21 Jun ini dari jam 12 tengah hari hingga 5 petang.

“Diharapkan keputusan ini dapat memberi ruang yang secukupnya kepada pelajar untuk mengemukakan permohonan bagi memudahkan urusan permohonan bagi melanjutkan pengajian,” katanya.


Kartel daging: Komen positif netizen bantu urus tadbir halal negara

Oleh Siti Hafidah Abd Ghaffar

BANGI, 11 Jamadilawal 1442H, Sabtu – Teguran dan komen netizen berhubung isu daging import dari negara sumber tidak sah, termasuk diragui status halal dan kualitinya akan membuatkan pengusaha industri berkenaan lebih berhati-hati.

Bukan itu sahaja, pengawal selia juga akan mengambil tindakan yang lebih pantas, kata Ahli Majlis Ulama ISMA (MUIS), Ustaz Bilal Jailani.

Beliau berkata, dalam tadbir urus halal – halal governance – terdapat tiga pihak yang terlibat iaitu pengawal selia, industri dan pengguna.

Katanya, ketiga-tiga pihak ini akan membentuk ‘halal governance’ yang menyeluruh.

“Dalam konteks agensi kerajaan, Jabatan Kemajuan Islam Malaysia (Jakim) memberi saranan yang betul apabila meminta semua pihak supaya menghentikan komentar tanpa fakta dan bukti kukuh, kerana dikhuatiri akan menjejaskan pengusaha industri daging yang mempunyai pengesahan halal yang sah.

“Dalam masa yang sama, komen membina dan ulasan berfakta dari netizen adalah bagus kerana akan membuatkan agensi kerajaan lebih bergerak pantas, pengusaha lebih berhati-hati dan pengguna lebih cakna,” katanya ketika dihubungi Ismaweb.net hari ini.

Dalam perkembangan berkaitan, beliau menerangkan prosedur mengimport daging ke negara ini.

Pada awalnya, syarikat yang berdaftar di Malaysia akan memohon permit import daripada Jabatan Perkhidmatan Veterinar (DVS).

Kemudian DVS bersama pihak Jakim akan memeriksa rumah sembelihan di luar negara yang menghasilkan produk daging itu.

“Jakim akan memantau hal berkaitan syariah, sementara DVS memantau isu teknikal seperti keselamatan kebersihan serta lain-lain. Apabila semua syarat dipenuhi, permit akan diberikan.

“Apabila produk import tiba di pintu masuk perdagangan negara, contohnya pelabuhan, ada beberapa agensi yang akan memeriksa daging import ini. Pihak Kastam memeriksa urusan cukai dan kecukupan dokumen, termasuklah deklarasi barangan.

“Maqis (Jabatan Perkhidmatan Kuarantin dan Pemeriksaan Malaysia) pula akan memeriksa daging import dari sudut food safety. Jika produk berkenaan disahkan selamat dan mematuhi syarat import, termasuklah memiliki dokumen berkaitan halal, maka akan diberi kebenaran masuk ke Malaysia,” katanya.

Sebelum ini, negara didedahkan dengan taktik jahat kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging berkenaan menggunakan logo halal dan menjualnya ke pasaran seluruh Malaysia dalam serbuan bersepadu pihak berkuasa di sebuah gudang di Senai.

Berita Harian melaporkan kartel mempunyai ‘orang dalam’ pada semua peringkat prosedur dan pemeriksaan di pintu masuk, menyebabkan mereka kebal sehingga mampu beroperasi sejak lebih 40 tahun lalu.

Kartel daging didakwa menubuhkan syarikat proksi di negara ini dan dinamakan dengan nama berunsur Islamik dan kemelayuan yang boleh meraih keyakinan pengguna Islam.

Difahamkan, modal perniagaan setiap syarikat terbabit antara RM200,000 hingga RM300,000.

Bagaimanapun, KPDNHEP menafikan kegiatan kartel daging halal palsu telah wujud di negara ini sejak 40 tahun lalu.

Timbalan Menterinya, Datuk Rosol Wahid berkata, laporan yang mengatakan kewujudan kartel itu sudah lama di negara ini menyebabkan rakyat takut dan telah diperbesarkan.

Katanya, dalang utama kartel yang membungkus semula daging import dengan logo halal dan menjualnya ke pasaran seluruh Malaysia di sebuah gudang di Senai, Johor akan didedahkan dalam waktu terdekat.


GPMS bidas mahkamah arah kertas kausa dialih ke bahasa Inggeris

BANGI, 14 Zulhijjah 1441H, Selasa – Gabungan Pelajar Melayu Semenanjung (GPMS) memfailkan, satu permohonan rujukan ke Mahkamah Persekutuan menyentuh soal berbangkit mengenai kesan peruntukan Perlembagaan untuk menentusahkan kedudukan bahasa Melayu sebagai bahasa kebangsaan, yang mestilah digunakan bagi semua prosiding di mahkamah.

Presidennya, Mohd Alif Anas Md Noor berkata, permohonan ini dibuat di bawah Perkara 128(2) Perlembagaan Persekutuan, dibaca bersama Perkara 4(1) dan seksyen 84 Akta Mahkamah Kehakiman 1964.

Beliau berkata, mahkamah telah menetapkan 24 Ogos ini untuk pengurusan kes.

“Persoalan berbangkit ini timbul kerana selepas GPMS bersama-sama dengan Majlis Pembangunan Pendidikan Islam Malaysia (MAPPIM) memfailkan saman bagi mengisytiharkan Sekolah Jenis Kebangsaan Cina dan Tamil sebagai bercanggah dan tidak sah di sisi Perlembagaan Persekutuan pada tahun lalu.

“Mahkamah bagaimanapun telah memberikan arahan kepada para peguam yang terlibat agar menterjemahkan semua kertas-kertas kausa yang telah difailkan dalam bahasa Melayu ke dalam bahasa Inggeris, bagi kegunaan mahkamah,” katanya dalam satu kenyataan, hari ini.

Mohd Alif berkata, pihaknya percaya arahan seperti ini bercanggah dengan kedudukan bahasa Melayu sebagai bahasa kebangsaan di bawah Perlembagaan Persekutuan.

Katanya, ia juga bercanggah dengan Seksyen 8 Akta Bahasa Kebangsaan yang memperuntukkan segala prosiding (selain pemberian keterangan oleh seseorang saksi) di Mahkamah Persekutuan, Mahkamah Rayuan, Mahkamah Tinggi atau mana-mana Mahkamah Rendah hendaklah dijalankan dalam bahasa kebangsaan.

“Justeru, tiada sebab mengapa kertas-kertas kausa perlu diterjemahkan ke dalam bahasa Inggeris,” katanya.

Beliau menegaskan lagi, sekiranya mahkamah dan segala agensi kerajaan tidak menunjukkan komitmen untuk patuh kepadanya secara ketat dan tegas, justeru jaminan-jaminan yang termaktub dalam Perlembagaan dan undang-undang berkenaan ketinggian serta kesucian bahasa kebangsaan tidak akan mempunyai makna.

“Perlu ditegaskan bahawa GPMS menyokong segala usaha bagi meningkatkan kefasihan dan pengusaan bahasa Inggeris serta bahasa-bahasa ketiga seperti bahasa Arab, Kadazan, Tamil dan Mandarin di kalangan rakyat Malaysia.

“… tetapi menolak bahasa-bahasa tersebut digunakan dalam ruang rasmi, kerana bercanggah dengan Perlembagaan dan undang-undang negara,” tegasnya.


EU tambah dana AS$367 juta kepada pelarian di Turki

BRUSSEL, 28 Rabiulakhir 1443H, Jumaat – Kesatuan Eropah (EU) memperuntukkan AS$367 juta sebagai tambahan dana kepada pelarian di Turki.

Dana melalui skim jaringan keselamatan sosial itu bakal digunakan kepada ribuan pelarian bagi membayar keperluan asas seperti sewa rumah, utiliti, makanan dan kos perubatan.

Pesuruhjaya Pengurusan Krisis EU, Janez Lenarcis ketika mengunjungi Ankara berkata, dana tambahan menjadi ‘talian hayat’ kepada ribuan keluarga yang kebanyakan terjejas teruk akibat pandemik COVID-19.

“Bantuan tunai itu membolehkan mereka membeli keperluan harian sekali gus mampu menyumbang kepada pertambahan ekonomi Turki,” katanya yang menyifatkan program berkenaan sebagai pencapaian terbesar antara EU dan Turki.

Minggu lalu, Parlimen Eropah memberi lampu hijau dengan menyediakan peruntukan tambahan sebanyak AS$149.6 juta bagi melanjutkan tempoh program berkenaan sehingga awal 2022.

Turki menjadi transit kepada pencari suaka yang ingin memasuki Eropah bagi memulakan kehidupan baharu terutama bagi mereka yang melarikan diri daripada peperangan dan penganiayaan.

Sehingga kini, Turki menjadi tuan rumah kepada lebih 4 juta pelarian daripada pelbagai negara dan sedang mengambil langkah keselamatan baharu di sempadan negara bagi menghalang kemasukan pendatang baru ke negaranya. – Agensi


Tak mampu ‘tutup’ kegagalan, Israel serang Gaza bertubi-tubi

GAZA, 7 Safar 1443H, Selasa – Pergerakan Perjuangan Islam Palestin (Hamas) mengecam serangan terbaharu negara pengganas Israel terhadap sasaran di seberang Semenanjung Gaza.

Hamas menyifatkan tindakan rejim Tel Aviv meneruskan pencerobohan terhadap wilayah yang dikepung adalah hanya untuk menutupi kegagalannya, berikutan pelarian enam tahanan Palestin baru-baru ini dari penjara keselamatan tinggi di bahagian utara wilayah yang diduduki.

“Melalui pengeboman ke atas Gaza, rejim Israel yang sedang berusaha sedaya upaya untuk menutup kelemahan dan kegagalannya setelah Operasi Freedom Tunnel, atau ketidakmampuannya untuk menghentikan perjuangan kebebasan,” kata jurucakap Hamas, Hazem Qassem dalam satu hantaran yang disiarkan di laman Twitternya, semalam.

Pesawat perang Zionis telah melakukan serangan udara baharu di sebuah lokasi berhampiran kem pelarian al-Maghazi di daerah tengah Deir al-Balah.

Ia melancarkan serangkaian serangan udara di Semenanjung Gaza yang dikepung pada Isnin.

Agensi berita Shehab Palestin melaporkan pesawat perang Israel mengebom perkarangan Hamas di timur bandar sempadan Rafah.

Laporan itu menambah bahawa sebuah tapak milik pasukan pejuang yang berpusat di Gaza juga disasarkan di kawasan al-Yarmouk, yang terletak di sebelah timur kota Khan Yunis di selatan Semenanjung Gaza. – Agensi


Syor terbit dokumen dasar pelaksanaan Malaysia Madani: Cuepacs

BANGI, 2 Rejab 1444H, Selasa – Kerajaan wajar menyedia dan menerbitkan dokumen dasar berkaitan pelaksanaan slogan Malaysia Madani selaras hasrat Perdana Menteri, Datuk Seri Anwar Ibrahim.

Gesaan berkenaan disuarakan Presiden Cuepacs, Datuk Adnan Mat yang menyifatkan slogan atau tema tidak memadai jika tidak diterjemahkan kepada pelan tindakan dan pelaksanaan bagi membolehkan konsep digariskan Anwar dapat direalisasikan.

Beliau berkata, dokumen itu penting dalam memastikan setiap kementerian dan agensi kerajaan dapat mendukung konsep berkenaan serta memudahkan pemantauan atau keberkesanan tindakan setiap jabatan.

“Setiap Perdana Menteri akan memperkenalkan slogan dan tema masing-masing. Sebelum ‘Malaysia Madani’, slogan atau tema ‘Keluarga Malaysia’, ‘Malaysia Prihatin’ dan ‘Malaysia Baharu’ turut diperkenalkan oleh Perdana Menteri terdahulu.

“Perubahan slogan atau tema yang kerap kali bertukar kerana dokumen dasar seperti yang disemak ketika ini iaitu Kajian Separuh Penggal RMK 12 perlu dicetak dengan perubahan kepada konsep bersesuaian dengan Malaysia Madani.

“Konsep Malaysia Madani perlu diterjemahkan kepada sektor awam terlebih dahulu kerana sektor ini adalah jentera penggerak utama dasar kerajaan. Di peringkat sektor awam, selain isu gaji, isu berkaitan dengan pembangunan modal insan, pengagihan adil dan kebajikan perlu diambil perhatian,” katanya seperti dipetik media tempatan, hari ini.

Mengulas lanjut, Adnan berkata, dalam merealisasikan konsep berkenaan, perkara utama yang perlu diberi perhatian adalah tonggak kedua Madani iaitu kesejahteraan rakyat.

“Terutamanya rakyat yang berada dalam B40 serta sebahagian M40 yang sedang bergelut dengan kos sara hidup akibat pendapatan yang meningkat dengan perlahan.

“Jadi sebuah kerajaan yang mendukung konsep Madani perlu mencari jalan untuk meningkatkan pendapatan dan menggalakkan perkongsian keuntungan antara majikan dan pekerja.

“Pengalaman kerap bertukar kerajaan sebelum ini juga digunakan dalam memastikan sistem penyampaian dan perkhidmatan kerajaan kepada rakyat dapat dilaksanakan sebaiknya tanpa gangguan,” katanya.


Arab Saudi sambung semula penerbangan antarabangsa Mei depan

JEDDAH, 10 Ramadan 1442H, Khamis – Arab Saudi memutuskan untuk menyambung semula penerbangan antarabangsa pada 17 Mei depan.

Bagaimanapun keputusan itu tidak terpakai kepada 20 negara yang berada di bawah keadaan pandemik COVID-19 semakin buruk.

Tindakan itu sebagai sebahagian daripada langkah pencegahan bagi membendung penularan wabak COVID-19, kata syarikat penerbangan Saudi.

Negara yang dilarang daripada memasuki Arab Saudi adalah Argentina, Emiriah Arab Bersatu, German, Amerika Syarikat, Indonesia dan Itali.

Ia juga termasuk Ireland, Pakistan, Brazil, Portugal, United Kingdom, Turki, Afrika Selatan, Sweden, Switzerland, Perancis, Lubnan, Mesir, India dan Jepun.

Makluman terbaru itu dikongsi oleh sumber Saudi dalam satu kenyataan di Twitter.

“Selamat datang kepada tetamu kami. Penangguhan semua penerbangan antarabangsa akan ditarik semula bermula pada jam 1 pagi, 17 Mei.

“Bagaimanapun, ia tidak terpakai kepada negara yang sudah dilarang pihak berkuasa sejak pandemik COVID-19 melanda,” katanya.

Rabu lalu, pihak berkuasa Arab Saudi melaporkan 12 kematian baru berkaitan COVID-19 menjadikan angka kematian berjumlah 6,858 orang.- Agensi


Pengurusan mayat pesakit COVID-19 di ibu negara teratur: KP NADMA

KUALA LUMPUR, 28 Zulhijjah 1442H, Sabtu – Ketua Pengarah Agensi Pengurusan Bencana Negara (NADMA) Datuk Dr Aminuddin Hassim berkata pengendalian mayat pesakit COVID-19 di sekitar ibu negara ketika ini adalah teratur dan terurus, tidak seperti dakwaan sesetengah pihak di media sosial yang menyatakan sebaliknya.

Beliau berkata Pusat Sehenti Sementara (Pusara), yang berfungsi menguruskan mayat pesakit COVID-19 Islam dan bukan Islam serta terletak berhampiran Hospital Kuala Lumpur (HKL) diwujudkan bagi memastikan perkara itu.

Aminuddin berkata terdapat lima kontena yang boleh memuatkan 225 mayat pada satu-satu masa di Pusara ketika ini diuruskan kira-kira 70 petugas dan sukarelawan.

“Dalam satu hari, kita boleh keluarkan dalam 50 mayat untuk diproses serta dituntut keluarga dan setiap hari, kita dapat memastikan bahawa data dapat dikumpul, mayat dapat diuruskan dengan lebih teratur serta bersepadu,” katanya selepas meninjau urusan pengebumian 18 jenazah pesakit COVID-19 di Tanah Perkuburan Islam Raudhatul Sakinah Lebuhraya KL-Karak, Taman Selaseh hari ini.

Beliau berkata Pusara, yang mula beroperasi pada akhir Julai lepas, merupakan inisiatif bersama pelbagai agensi seperti NADMA, Dewan Bandaraya Kuala Lumpur, HKL dan Jabatan Agama Islam Wilayah Persekutuan (Jawi). – Bernama


PRK: Ahmad Amzad menang di Kuala Terengganu

KUALA TERENGGANU, 26 Muharam 1445H, Ahad – Ahli Jawatankuasa Kerja PAS Pusat, Datuk Ahmad Amzad Hashim mengekalkan kemenangan di kerusi Parlimen Kuala Terengganu pada Pilihan Raya Kecil (PRK) hari ini.

Ahmad Amzad mengalahkan calon Pakatan Harapan (PH) Azan Ismail dengan majoriti 47,266 undi.

Berdasarkan data keputusan Suruhanjaya Pilihan Raya (SPR), Ahmad Amzad memperoleh 68,369 undi manakala Azan mendapat 21,103 undi.

PRK Parlimen Kuala Terengganu diadakan susulan keputusan Mahkamah Pilihan Raya Terengganu membatalkan kemenangan Ahmad Amzad yang juga bekas Timbalan Menteri Sains, Teknologi dan Inovasi, setelah mendapati wujud unsur rasuah ketika kempen Pilihan Raya Umum ke-15 (PRU15) bagi kerusi Parlimen itu pada 27 Jun lepas.

PRK itu diadakan serentak hari ini dengan Pilihan Raya Negeri (PRN) di enam negeri iaitu Selangor, Negeri Sembilan, Pulau Pinang, Kedah, Kelantan dan Terengganu.

Ahmad Amzad menjadi Ahli Parlimen Kuala Terengganu pada PRU14 pada 2018. – Bernama


Kartel dalam PDRM: Beberapa individu dipanggil beri keterangan

KUALA LUMPUR, 20 Rabiulakhir 1443H, Khamis – Beberapa individu telah dipanggil bagi memberikan kenyataan susulan isu kartel yang dibangkitkan bekas Ketua Polis Negara Tan Sri Abdul Hamid Bador sebelum ini, kata Menteri Dalam Negeri, Datuk Seri Hamzah Zainudin.

Beliau berkata, siasatan dalaman Polis Diraja Malaysia (PDRM) mendapati isu berkenaan tidak pernah wujud.

“Siasatan dalaman PDRM mendapati tiada isu namun saya tidak berpuas hati, saya menyuruh Suruhanjaya Integriti Agensi Penguatkuasaan untuk meneruskan siasatan.

“Saya difahamkan beberapa orang dipanggil untuk memberikan kenyataan yang tertentu,” katanya dalam sidang media selepas merasmikan majlis perjumpaan Menteri Dalam Negeri bersama Industri Perkhidmatan Kawalan Keselamatan dan Agensi Persendirian di ibu negara hari ini.

Hamzah berkata, beliau akan berkongsi keputusan isu kartel PDRM ini selepas siasatan selesai dijalankan.            –

Sebelum ini dilaporkan, Hamzah mengesahkan tidak wujud gerakan kartel dalam pasukan PDRM ketika menggulung perbahasan Rang Undang-undang Perbekalan 2022 peringkat dasar di Dewan Rakyat.

Abdul Hamid pada sidang media terakhirnya sebagai Ketua Polis Negara April lepas menyatakan wujudnya kartel dalam pasukan keselamatan itu, selain cubaan untuk menjatuhkan beliau kerana lantang mendedahkan salah laku, integriti dan rasuah, dalam kalangan pegawai dan anggota pasukan itu.

Sementara itu, Hamzah berkata, kementeriannya hampir mencapai Indeks Prestasi Utama (KPI) 100 hari pertama melalui tiga cara.

“Mereka (orang awam) boleh membuat laporan terus di Pasukan Gerakan Am kerana sudah jadi seperti balai polis dan laporan terbabit akan terus diberi kepada balai polis tertentu.

“Sistem Pengesahan Data Integrasi Kematian (SPDIM) sistem perkongsian pintar antara Jabatan Pendaftaran Negara (JPN) dan Polis Diraja Malaysia (PDRM) ini memudahkan proses pengesahan kematian tanpa perlu menunggu lama seperti kaedah yang terdahulu.

Hamzah berkata, Visa Elektronik (eVisa) diberikan kepada 35 negara mulai hari ini daripada 10 negara sebelum ini bagi memudahkan rakyat Malaysia menjana ekonomi serta orang luar melawat negara ini.  – Bernama


Syor tukar jalan nama penjajah

BANGI, 10 Safar 1442H, Isnin – Alangkah lebih baik jika Dewan Bandaraya Kuala Lumpur (DBKL) memilih jalan yang nama asalnya penjajah untuk ditukar kepada nama Palestin, kata Setiausaha Agung Pemuda ISMA, Eqwan Roslan.

“Jika terdapat cadangan untuk menukar nama jalan, cari dahulu jalan dengan nama penjajah.

“… atau nama-nama ‘tokoh’ sejarah yang dikenal pasti terlibat dengan perniagaan atau aktiviti tidak bermoral seperti kongsi gelap,” katanya.

Sabtu lalu, Jalan Raja Laut 1 secara rasmi ditukarkan kepada Jalan Palestin, sebagai simbol sokongan Malaysia kepada perjuangan rakyat Palestin.

DBKL dalam satu kenyataan memaklumkan, cadangan untuk mewujudkan Jalan Palestin di Kuala Lumpur tercetus ketika Majlis Himpunan Hari Quds Sedunia yang diadakan di Dataran DBKL, pada Mei 2019.

Katanya, Kementerian Wilayah Persekutuan telah memohon kepada pihak DBKL untuk menamakan sebarang jalan di Kuala Lumpur sebagai Jalan Palestin.

“Proses untuk mengenal pasti jalan yang sesuai sebagai Jalan Palestin mengambil masa yang agak lama kerana perlu dibuat secara teliti dan perlu melalui prosedur-prosedur yang ditetapkan seperti mana penamaan jalan-jalan yang lain,” kata DBKL.

Eqwan bagaimanapun mengakui pertukaran nama Jalan Raja Laut 1 kepada Jalan Palestin sememangnya tidak menghapuskan penghargaan kepada Raja Laut.

Ini kerana, Jalan Raja Laut 1 adalah lorong yang berbeza dengan Jalan Raja Laut yang menempatkan bangunan Majlis Amanah Rakyat (MARA).

Beliau tidak bersetuju sekiranya penukaran tersebut dianggap sebagai elemen penjajahan – mirip dengan tempat-tempat seperti Tanjung Penaga (Georgetown), Bagan (Butterworth) dan Bukit Melaka (Bukit St Paul).

“Perlu dibezakan situasinya, tempat-tempat tersebut telah ada nama Melayu dan penjajah memberikan nama baharu, bukan orang Melayu yang beri nama dan bukan keputusan orang Melayu.

“Berbeza dengan Jalan Palestin, orang Melayu sendiri membuat keputusan, tanpa paksaan penjajah, untuk menukar salah satu nama jalan.

“…di mana nama jalan tersebut wujud di tempat lain (Jalan Raja Laut), sebagai tanda penghargaan persahabatan dan solidariti dengan Palestin,” katanya.


‘Dr Mahathir buat serangan umum tak berasas terhadap niat baik saya sebagai PM’: Anwar

KUALA LUMPUR, 26 Zulkaedah 1444H, Khamis – Datuk Seri Anwar Ibrahim berkata Tun Dr Mahathir Mohamad baru-baru ini membuat banyak serangan umum yang tidak berasas semata-mata untuk melemahkan kredibiliti beliau sebagai Perdana Menteri dan kerajaan Persekutuan.

Anwar berkata, keseluruhan kandungan ucapannya di Kongres Nasional Khas Malaysia Madani: “Perlaksanaan Sebuah Idealisme” pada 18 Mac lepas adalah tindak balas yang relevan terhadap serangan, pernyataan dan kelakuan Dr Mahathir terhadapnya.

“Dalam hal ini, saya berhak untuk menyangkal serangan yang tidak berasas terhadap watak, integriti dan niat baik saya sebagai Perdana Menteri dan kerajaan Persekutuan di bawah pimpinan saya,” kata Anwar dan menambah bahawa tidak ada maksud fitnah yang timbul dalam kenyataan yang dikeluarkan oleh beliau.

Presiden PKR itu berkata demikian dalam pernyataan pembelaannya yang difailkan menerusi Tetuan Thomas Philip di Mahkamah Tinggi Shah Alam semalam bagi menjawab saman yang difailkan Dr Mahathir terhadapnya.

Anwar berkata, saman Dr Mahathir terhadapnya juga untuk mewujudkan perpecahan kaum berikutan pilihan raya negeri  (PRN) yang akan datang.

Anwar berkata, ini terbukti oleh Sijil Perakuan Segera bertarikh 3 Mei lepas difailkan Dr Mahathir yang menyatakan bahawa tindakan samannya mesti dilupuskan secepat mungkin berikutan Selangor, Negeri Sembilan, Pulau Pinang, Kelantan, Terengganu dan Kedah akan menghadapi PRN.

Dalam penyataan pembelaanya, Anwar turut membangkitkan mengenai pemberian kontrak secara langsung kepada Opcom Sdn Bhd, yang anak ketiga Dr Mahathir iaitu Datuk Seri Mukhriz adalah pengarah syarikat tersebut pada 30 Mac 1994 hingga 14 Oktober 2009.

Menurut Anwar, pada 15 September 2003, Telekom Malaysia Berhad telah mengeluarkan surat kepada Kementerian Kewangan untuk meminta antara lain kebenaran untuk mengadakan rundingan terus dengan Opcom bagi pembekalan kabel fiber optik bernilai RM214.2 juta.

Beliau berkata, Telekom adalah sebuah syarikat berkaitan kerajaan dengan Menteri Kewangan Diperbadankan (MKD) memegang satu saham khas yang memberikan MKD kuasa untuk menolak keputusan lembaga serta keputusan pemegang-pemegang saham lain.

“MKD berada di bawah kawalan dan arahan plaintif kerana beliau adalah Perdana Menteri dan Menteri Kewangan. Pada 7 Okt 2003, Kementerian Kewangan telah mengeluarkan surat untuk meluluskan permohonan Telekom untuk rundingan terus. Selepas itu, rundingan terus yang berkaitan antara Telekom dan Opcom telah berlaku antara Oktober dan November 2003,” katanya.

Menurut Anwar, sebuah lagi syarikat berkaitan dengan ahli keluarga plaintif iaitu Opcom Cables Sdn Bhd telah diberikan kontrak bernilai RM11.157 juta oleh Telekom pada 14 Mei 2018 bagi pemasangan dan pemulihan perkhidmatan Unifi.

Beliau mendakwa kontrak rakan Unifi itu diberikan kepada Opcom Cables empat hari setelah Dr Mahathir mengangkat sumpah sebagai Perdana Menteri Ketujuh selepas Pilihan Raya Umum Ke-14 pada 10 Mei 2018.

“Kontrak tersebut juga telah diberikan sebelum pembentukan jemaah menteri baharu dan tanpa kelulusan mereka. Menteri-menteri kabinet hanya mengangkat sumpah pada 2 Julai 2018,” katanya.

Anwar berkata, sebuah lagi syarikat milik ahli keluarga Dr Mahathir iaitu Kencana Petroleum Berhad telah menerima US$220 juta (RM836 juta) daripada Malaysia International Shipping Corporation Berhad (MISC) atau Petronas untuk tahun kewangan berakhir 31 Disember 1998.

Defendan berkata, transaksi-transaksi itu berlaku di bawah bidang kuasa atau arahan Dr Mahathir semasa beliau memegang jawatan Perdana Menteri dan Menteri Kewangan.

Dalam saman yang difailkan pada 3 Mei lepas, Dr Mahathir mendakwa pada 18 Mac 2023, Anwar memberikan ucapan di kongres berkenaan di Stadium Melawati, Shah Alam dan telah mengeluarkan beberapa kenyataan yang berbaur fitnah bertujuan untuk menjatuhkan reputasi plaintif.

Menurut Dr Mahathir, antaranya kenyataan kononnya plaintif ‘membolot’ harta untuk diberikan kepada anak-anak dan keluarganya selain memberikan layanan khas atau mengutamakan individu-individu yang berpangkat tinggi.

Oleh itu, plaintif menuntut ganti rugi am berjumlah RM50 juta, ganti rugi teladan berjumlah RM100 juta dan perintah supaya defendan dengan serta-merta menarik balik kesemua kenyataan-kenyataan fitnah. – Bernama


Bersatu Terengganu akan bertanding di kubu kuat BN

BANGI, 12 Rabiulawal 1444H, Ahad – Parti Pribumi Bersatu Malaysia (Bersatu) menyatakan pendirian untuk bertanding di kerusi kubu kuat Barisan Nasional (BN) di Terengganu pada Pilihan Raya Umum ke-15 (PRU15).

Mengesahkan perkara demikian, Timbalan Ketua Badan Pimpinan negeri Bersatu Terengganu, Datuk Rosol Wahid berkata, ia dicapai hasil persetujuan bersama melalui perbincangan dengan PAS.

Katanya, Bersatu akan bertanding di kedua-dua kerusi Parlimen Besut dan Hulu Terengganu selain 10 kerusi Dewan Undangan Negeri (DUN).

“Kita menyerahkan pemilihan calon yang bertanding kepada pucuk pimpinan yang juga Pengerusi Perikatan Nasional (PN), Tan Sri Muhyiddin Yassin untuk diperhalusi dan dimuktamadkan.

“Pemilihan calon kini sudah masuk fasa akhir bagi menentukan siapa layak bertanding mewakili Bersatu Terengganu pada PRU15,” katanya.

Rosol yang juga Timbalan Menteri Perdagangan Dalam Negeri dan Hal Ehwal Pengguna menjelaskan, kesemua nama calon yang diserahkan terdiri daripada anak tempatan Terengganu.

Malah, kata Ahli Parlimen Hulu Terengganu itu tiada calon payung terjun akan diketengahkan pada PRU15.

“Kita menyenaraikan antara satu hingga tiga nama calon bagi setiap DUN dan Parlimen, namun terserah kepada pucuk pimpinan untuk memutuskan siapa yang layak bertanding atas tiket Bersatu Terengganu.

“Setakat ini, saya kekal akan bertanding mempertahankan kerusi Parlimen Hulu Terengganu. Bagaimanapun, keputusan muktamad berhubung perkara itu akan ditentukan oleh pucuk pimpinan,” katanya seperti dilapor Berita Harian, hari ini.

Sebelum ini, beliau yang bertanding atas tiket BN menewaskan calon PAS, Muhyidin Abdul Rashid dan Datuk Razali Idris yang mewakili PKR ketika itu.

Terengganu mempunyai 32 kerusi DUN dan lapan kerusi Parlimen.

Pada PRU14, BN hanya meraih 10 kerusi DUN dan dua kerusi Parlimen, manakala selebihnya dimenangi PAS.


40 maut pesawat terhempas di Nepal

KATHMANDU, 22 Jamadilakhir 1444H, Ahad – Sekurang-kurangnya 40 maut selepas sebuah pesawat yang membawa 72 penumpang terhempas di tengah Nepal, hari ini.

Jurucakap tentera Nepal, Krishna Bhandari berkata, ratusan pasukan penyelamat dikerah ke lokasi kejadian – yang berlaku di lereng bukit.

“Kami menjangkakan jumlah mayat ditemukan meningkat memandangkan keadaan kapal terbang tersebut musnah teruk,” katanya.

Perdana Menteri, Pushpa Kamal Dahal mengadakan mesyuarat tergempar dan menggesa agensi negeri untuk terbabit menjalankan operasi menyelamat.

Sementara itu, jurucakap syarikat penerbangan, Yeti Airline, Sudarshan Bartaula berkata, seramai 72 penumpang di dalam pesawat terbabit – 68 penumpang dan empat anak kapal.

Menurut pegawai di lapangan terbang, beberapa warga asing berada dalam pesawat berkenaan termasuk rakyat Australia, Perancis, Argentina, empat warga Russia, lima rakyat India, dua rakyat Korea Selatan dan seorang warga Ireland.

“Pasukan penyelamat dalam perjalanan dan kami tidak tahu keadaan sebenar sekiranya ada dalam kalangan mereka yang masih selamat,” kata Bartaula.

Pesawat dengan enjin berkembar ATR 72 – dikendalikan Yeti Airlines – yang dalam perjalanan dari Kathmandu ke Pokhara dilaporkan terhempas di antara kawasan lama dan baru Lapangan Terbang Pohkara di tengah Nepal.

Stesen televisyen tempatan menyiarkan rakaman menunjukkan kepulan asap tebal di lokasi insiden, manakala anggota pasukan SARS giat menjalankan operasi SAR dengan orang ramai dilihat turut berkumpul di kawasan bangkai kapal terbang itu.- Agensi


23 jemaah Masjid Ulul Albab negatif COVID-19

BESUT, 23 Safar 1442H, Ahad – Tiada yang paling menggembirakan buat 23 jemaah Masjid Ulul Albab, Seberang Jertih di sini apabila disahkan negatif COVID-19 melalui hasil dua ujian pengesanan yang dilakukan terhadap mereka.

Susulan itu, mereka yang dikuarantin sejak malam Selasa lepas di Akademi Bomba dan Penyelamat Malaysia, Wakaf Tapai di Marang telah dibenarkan pulang ke pangkuan keluarga masing-masing petang semalam.

Pengerusi Jawatakuasa Masjid Ulul Albab, Ayob Jusoh berkata beliau bersama 22 jemaah lain diarahkan menjalani kuarantin setelah masjid itu baru-baru ini dilawati Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al- Bakri, sebelum beliau disahkan positif COVID-19.

“Pengalaman dikuarantin selama lima hari tidak akan dilupakan kerana saban hari kami diselubungi rasa berdebar menunggu keputusan ujian COVID-19 sama ada positif atau sebaliknya,” katanya kepada Bernama hari ini.

Ayob berkata sepanjang berada di pusat kuarantin, mereka diberi layanan kelas pertama oleh petugas di situ dengan makanan disediakan sebanyak lima kali sehari dan dihantar ke bilik yang menempatkan dua orang setiap bilik.

Seorang lagi ahli jawatankuasa masjid tersebut, Hasin Deraman, 63, berkata debaran menunggu keputusan saringan kali kedua pagi semalam tidak dapat disembunyikan lagi kerana ia penentu mereka dijangkiti atau tidak.

“Kami juga tersentuh kerana ketika mahu menaiki bas, petugas kesihatan berbaris di kiri dan kanan mengucapkan selamat jalan kepada kami,” kata pesara Tenaga Nasional Berhad (TNB) itu. – Bernama


Bantuan khas RM600 buat kakitangan awam

KUALA LUMPUR, 20 Rabiulawal 1442H, Jumaat – Kerajaan mengumumkan bantuan khas kewangan sebanyak RM600 untuk kakitangan awam Gred 56 dan ke bawah.

Menteri Kewangan Tengku Datuk Seri Zafrul Tengku Abdul Aziz ketika membentangkan Belanjawan 2021 di Dewan Rakyat hari ini berkata bagi pesara kerajaan dan veteren tidak berpencen pula bantuan khas kewangan RM300 akan diberikan.

Katanya kedua-dua bantuan ini akan dibayar pada awal 2021.

“Sejak dilantik sebagai menteri hampir lapan bulan lalu, dan datangnya saya daripada sektor korporat, mata saya terbuka kepada betapa komitednya dan teguh setianya penjawat awam dalam menjalankan amanah yang diberi.

“Tanpa mengenal penat lelah, mereka berkhidmat melangkaui ekspektasi, and rose beyond the call of duty untuk melindungi rakyat, menyokong perniagaan dan memperkukuh ekonomi,” katanya. – Bernama


KKM, JPA kaji semula keputusan henti penajaan bidang perubatan

PORT DICKSON, 22 Zulkaedah 1444H, Ahad – Kementerian Kesihatan (KKM) sedang berbincang dengan Jabatan Perkhidmatan Awam (JPA) berhubung keputusan menghentikan penajaan jabatan berkenaan dalam bidang perubatan, pergigian dan farmasi.

Menteri Kesihatan, Dr Zaliha Mustafa berkata, KKM juga sedia mengkaji semula kajian dilakukan pada 2019 yang mendapati bekalan pegawai perubatan akan mengalami kebanjiran mulai 2026 hingga 2030.

“Kita tahu ada perubahan, terutamanya selepas pasca COVID-19 ini, jadi mungkin ada perkara baharu yang perlu dilihat semula pada kajian tersebut, mungkin pada polisi baharu.

“Kita bimbang juga (pelajar tidak berminat nak sambung pelajaran) perkara itu boleh berlaku. Kita akan lihat kajian yang telah dilakukan itu, supaya keputusan terbaik dapat dibuat,” katanya kepada pemberita pada selepas merasmikan Majlis Kajian Global Adults Tobacco Survey (GATS) di sini hari ini.

Majlis itu turut dihadiri Ketua Pengarah Kesihatan, Datuk Dr Muhammad Radzi Abu Hassan dan Pemangku Timbalan Ketua Pengarah Kesihatan (Pendidikan dan Sokongan Teknikal), Datuk Dr Fariza Ngah.

Beliau berkata, KKM mengakui bimbang keputusan tersebut bakal memberi kesan kepada pelajar untuk menyambung pengajian di peringkat universiti.

Katanya, perkhidmatan kesihatan adalah penting justeru profesion seperti doktor dan jawatan lain dalam skim perubatan amat diperlukan di negara ini.

Media melaporkan kerajaan menghentikan penajaan JPA dalam bidang perubatan, pergigian dan farmasi berikutan kajian KKM mendapati bekalan pegawai perubatan akan mengalami kebanjiran mulai tahun 2026 hingga 2030.

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali berkata, Laporan Petunjuk Kesihatan 2022 melaporkan pencapaian nisbah jumlah keperluan tenaga kerja perubatan seluruh negara kepada jumlah populasi penduduk sehingga Disember 2021 adalah 1:420 dan dijangkakan nisbah 1:400 akan dapat dicapai pada 2025.

Pada majlis hari ini Dr Zaliha berkata, GATS merupakan suatu tinjauan isi rumah berkaitan penggunaan tembakau yang dijalankan di seluruh negara.

Katanya, tinjauan tersebut dijalankan oleh KKM dengan kerjasama Pertubuhan Kesihatan Sedunia (WHO) dan Pusat Kawalan dan Pencegahan Penyakit (CDC) Amerika Syarikat.

“Institut Kesihatan Umum (IKU), akan menjalankan GATS buat kali kedua di mana GATS pertama telah dijalankan pada 2011. Pengumpulan data akan dijalankan dari 12 Jun hingga 22 Julai ini,” katanya.

Menurut beliau tinjauan Kesihatan dan Morbiditi Kebangsaan (NHMS) 2019 melaporkan 4.8 juta rakyat Malaysia berumur 15 tahun ke atas adalah perokok aktif.

GATS bertujuan untuk mendapatkan maklumat terkini tentang penggunaan tembakau dan memantau keberkesanan intervensi kawalan tembakau.

Beliau berkata, tinjauan itu akan mendapatkan data berkenaan peratus penggunaan tembakau, rokok elektronik dan produk tembakau yang dipanaskan, dan indikator-indikator utama kawalan tembakau lain.

Jelasnya, data terkini dan tren penggunaan tembakau daripada GATS akan membantu pihak KKM untuk memperkukuhkan strategi kawalan tembakau di negara ini.

Tinjauan ini akan melibatkan kira-kira 5,000 isi rumah yang dipilih secara rawak di seluruh negara, menyasarkan individu berumur 15 tahun dan ke atas. – Bernama


Bumiputera hanya sumbang 0.63 peratus eksport kayu-kayan tahun lepas

KUALA LUMPUR, 26 Jamadilawal 1443H, Jumaat – Penglibatan bumiputera dalam industri kayu-kayan amat rendah dengan menyumbang hanya 0.63 peratus daripada RM22.02 bilion eksport industri itu pada tahun lepas, kata Ketua Pegawai Eksekutif Majlis Kayu-Kayan Malaysia (MTC) Muhtar Suhaili.

Sehubungan itu, beliau berkata MTC mahu melahirkan lebih ramai bumiputera menyumbang kepada industri dengan mengadakan pelbagai program seperti jerayawara untuk memberi kesedaran kepada mereka serta membantu untuk terlibat dalam eksport.

“Satu perkara yang saya rasa ada ruang untuk menambah baik ialah bagaimana mahu membawa industri ini daripada manual kepada automasi, daripada analog kepada era digital, ini yang cuba kita bawa.

“Apabila saya masuk MTC, saya perkenalkan beberapa program baharu seperti Program Penempatan Jurutera dan Latihan Prasiswazah dan setakat hari ini kita sudah bawa masuk 27 jurutera dan 80 pelatih ke dalam industri kayu-kayan.

“MTC sedang menuju ke arah digitalisasi dan sebab itu kita adakan banyak program untuk membantu pemain industri bergerak kepada pemasaran digital,” katanya dalam program Malaysia Petang Ini terbitan Bernama TV hari ini.

Katanya, MTC turut mengadakan program TimbeReality dan disertai oleh 40 buah syarikat serta mengadakan pameran secara maya di https://timbereality.my/.

Beliau berkata antara cabaran yang dihadapi industri ketika pandemik COVID-19 ialah peralihan daripada program fizikal kepada program digital; dan kos eksport meningkat disebabkan kos logistik yang semakin meningkat.

“Bagi berdepan dengan kos eksport yang meningkat disebabkan kos logistik, MTC memperkenalkan bantuan EAP iaitu Program Bantuan Eksport (EAP) supaya industri masih boleh mengeksport produk-produk mereka dan memberi keuntungan kepada ekonomi negara,” katanya.

Beliau berkata pada 10 Januari 2022, MTC akan mengadakan sambutan ulang tahun ke-30 bertempat di Grand Hyatt Kuala Lumpur dan akan menyampaikan anugerah kepada pemain industri.

“Ada lima kategori anugerah yang akan disampaikan iaitu anugerah kepada kemampanan dan kelestarian alam sekitar; syarikat yang membuat digitalisation and digitising; syarikat yang mempunyai kecemerlangan operasi khususnya ketika COVID-19; syarikat yang menghasilkan produk kayu yang inovatif; dan anugerah khas kepada personaliti yang banyak menyumbang dalam industri ini,” katanya. – Bernama


Kakitangan UNRWA bantah pemotongan gaji

GAZA, 8 Rabiulakhir 1442H, Selasa – Puluhan rakyat Palestin – yang bekerja dengan Agensi Kerja dan Bantuan Palestin (UNRWA) – mengadakan tunjuk perasaan di Gaza semalam, sebagai membantah pengurangan gaji.

Kesatuan Kakitangan UNRWA mengadakan tunjuk perasaan itu di hadapan ibu pejabat utama agensi berkenaan di Gaza.

Penunjuk perasaan berhimpun dengan membawa sepanduk yang menolak pemotongan serta penangguhan bayaran gaji mereka.

Ketua Kesatuan UNRWA, Amir al-Mesehal berkata kesatuan itu menolak sebarang rundingan mengenai hak pekerja.

Sebelum ini, Pesuruhjaya UNRWA, Philipe Lazzarini berkata, agensi itu menerima pinjaman sebanyak AS$20 juta (RM81.8 juta) dari Tabung Tindakan Kecemasan Pusat PBB (CERF).

Lazzarini berkata, pinjaman itu adalah penyelesaian terakhir untuk membantu aliran tunai dan merangkumi sebahagian daripada gaji bulan November.

“Berdasarkan dana yang ada, saya akan putuskan akhir minggu ini jika kita meneruskan pembayaran gaji separa pada hujung bulan atau menangguhkan pembayaran penuh,” kata Lazzarini.

Katanya, UNRWA masih memerlukan AS$70 juta (RM286.4 juta) bagi menampung bayaran gaji November dan Disember, dan kekurangan dana untuk beroperasi pada Januari.

“Ini adalah pertama kali UNRWA tiada dana untuk membayar dua bulan gaji kakitangan.

“Kegagalan pembayaran gaji berisiko menganggu operasi UNRWA dan akan mencetuskan krisis kemanusiaan dalam komuniti 5.7 juta pelarian Palestin di wilayah ini,” katanya. – Agensi


Kebun haram: Jangan biar seinci tanah jatuh ke tangan petualang!

BANGI, 10 Jamadilawal 1442H, Jumaat – Isu pencerobohan tanah kerajaan negeri Pahang yang dijadikan ladang durian haram di Raub mengingatkan semua pihak bahawa undang-undang mesti ditegak dan dilaksanakan.

Tidak menyebut mana-mana pihak, Naib Pengerusi Pertubuhan-Pertubuhan Pembela Islam (PEMBELA), Ustaz Masrizi Sat merakamkan ucapan terima kasih kepada mereka yang bersama-sama PEMBELA memperjuangkan isu berkenaan.

“Kita sanggup berkorban apa yang ada, kerana tak sanggup melihat walau seinci pun tanah air ini dijajah semula oleh musuh durjana dan pengkhianat yang pandai bermuka-muka.

“Anda semua pejuang yang tidak didendang tetapi kemunculan anda semua menjadikan bumi Pahang dan negara ini terus berkumandang dengan laungan suara lantang; bebaskan tanah air ini dari petualang, tegak dan laksanakan undang-undang, hapuskan penceroboh tanah di dalam negara dan di negeri Pahang.

“Bela hak rakyat peribumi yang miskin dan berjasa, jangan dilepas pandang penceroboh dan pengkhianat jangan pula dijulang,” katanya menerusi kenyataan, hari ini.

Beliau bagaimanapun berharap agar pihak berkenaan untuk tidak jemu kerana perjuangan masih panjang.

“Terus kuat, istiqamah dan ikhlas berjuang. Semoga segala amalan dan jihad kita Allah SWT pandang,” katanya.

Rabu lepas, Mahkamah Tinggi Kuantan menolak permohonan 204 pekebun durian Musang King di sekitar Raub untuk mendapatkan kebenaran semakan kehakiman terhadap notis arahan pengosongan tanah yang dikeluarkan kerajaan negeri Pahang.

Hakim Datuk Zainal Azman Ab Aziz membuat keputusan itu dalam prosiding dengan hanya pihak terbabit dibenarkan masuk ke dalam mahkamah, difahamkan atas faktor penjarakan sosial dan peguam Siew Choon Jern yang mewakili semua plaintif memaklumkan keputusan tersebut kepada media selepas prosiding tamat.

Choon Jern berkata, mahkamah memberikan dua alasan menolak permohonan plaintif, iaitu pekebun terbabit tidak seharusnya membuat permohonan kebenaran semakan kehakiman kerana notis pengosongan dikeluarkan pentadbir tanah bukanlah satu keputusan atau tindakan yang boleh disemak di mahkamah.

Mahkamah juga mendapati pekebun terlibat adalah penceroboh di tanah berkenaan, justeru sebagai pihak yang menceroboh, mereka tidak mempunyai locus standi (hak di sisi undang-undang) untuk memfailkan permohonan semakan kehakiman.

Serentak keputusan mahkamah itu, Menteri Besar, Datuk Seri Wan Rosdy Wan Ismail berkata, operasi penguatkuasaan pengosongan tanah ditanam pokok durian Musang King akan dilaksanakan pada bila-bila masa.

Katanya, kerajaan negeri juga mengesahkan tiada lagi tempoh masa diberikan kepada semua pekebun terbabit yang meneroka tanah itu secara haram.

Namun sehingga kini menjadi tanda tanya sama ada kerajaan negeri akan menuntut ganti rugi serta mendakwa penceroboh berkenaan kerana menduduki tanah secara haram di tanah kerajaan.